Тошкентдаги мактабда ўқитувчи "формасиз келган" ўқувчи юбкасини тушириб юборди\nТошкентнинг Учтепа туманидаги мактабда ўқувчи қизнинг дарсга замокли юбкада келгани синф раҳбари жаҳлини чиқарган.\n2 март куни Тошкент шаҳрининг Учтепа туманидаги мактаблардан бирида ўқитувчи "формада келмаган" 6-синф ўқувчисига дакки бераётиб, синфдошлари олдида унинг юбкасини пастга тушириб юборди.\nЎқувчи қизнинг бу ҳақда Озодликка хабар қилган онасининг айтишича, қизи синфдошлари олдида изза бўлгани ортидан мактабга боришга қўрқиб қолган.\nЎзбекистон мактабларида ўқувчиларни ҳукумат қарорида белгиланган ташқи қиëфада келишга мажбурлаш баъзида уларнинг синфдошлари олдида изза қилинишига сабаб бўлмоқда.\nБундан олдин Жиззахдаги мактабларда ички тартиб қоидаларини бузган ўқувчилар доскага чиқарилиб, сочи чизғич билан ўлчанаётгани акс этган суратлар ижтимоий тармоқларда мунозарага сабаб бўлганди.\nТошкентнинг Учтепа туманидаги мактабда (қайси мактаблиги Озодликка маълум) 6-синф ўқувчиси "формада келмагани учун" синфдошлари олдида изза қилингани тўғрисида унинг онаси айтганларини қизнинг икки синфдоши тасдиқлади.\nСинфдошларидан бирининг айтишича, ўқувчи қиз олд томонида белдан этаккача замок ўрнатилган юбкада келгани синф раҳбари жаҳлини чиқарган.\nУчинчи соат инглиз тили дарси пайти синф раҳбаримиз дарсни бўлиб кирди. Формада келмаган қизларни доска олдига чиқарди. Жаҳл қилиб юбкаси замогини пастга тортиб очиб юборди.\n- Учинчи соат инглиз тили дарси пайти синф раҳбаримиз дарсни бўлиб кирди. Формада келмаган қизларни доска олдига чиқарди. Жаҳл қилиб юбкаси замогини пастга тортиб очиб юборди. Кейин ҳамма болалар устидан кулди, - деди изза бўлган қизнинг синфдошларидан бири.\nОнасининг Озодликка айтишича, қизи шокка тушган¸ синфдошлари олдида изза бўлганидан кейин мактабга боришга қўрқиб қолган.\n- Муаллим юбкасининг замогини пастга тортиб, ечиб юборган пайт, ўғил болалар "анатингни кўриб олдик", деб устидан кулган. Ҳозир мактабга боришга қўрқиб қолган. Синф раҳбари дарс пайти, синфдошлари олдида шу ишни қилган экан-да, - деди қизнинг онаси.\nҚизнинг синф раҳбари (исм-фамилияси Озодликка маълум) мактаб формасида келмаган ўқувчиларни доскага чиқариб, уларга дакки берганини Озодликка тасдиқлади.\nЛекин, муаллим қизнинг юбкасини ечганини рад этди.\nБу қизники қора юбка, белдан пастигача замокли экан. Юбкангни алмаштир, дедим. Эртага бошқа юбка кийиб келасан, дедим. Хўп, деди.\n- Форма масаласида гаплашдим. Битта-битта алоҳида доскага чиқариб, алоҳида айтдим. Бу қизники қора юбка, белдан пастигача замокли экан. Юбкангни алмаштир, дедим. Эртага бошқа юбка кийиб келасан, дедим. Хўп, деди. Лекин, юбкаси ечилиб кетди, деган нарса бўлмаган, - деди муаллим.\nСинф раҳбари ўғил болалар қизнинг устидан кулганини истисно қилмади.\n- Ёнида ўтирадиган тўполончи бола бор, яна икки бола бор, мен кетганимдан кейин устидан кулишибди. У кейин йиғлаган. Мен у болаларни ушлаб, гаплашдим, - деди муаллим.\n"Қош қўяман деб, кўз чиқариш…ми?"\nБундан олдин ўтган ҳафта Жиззахдаги мактабларда ички тартиб қоидаларини бузган ўқувчилар доскага чиқарилиб, сочи чизғич билан ўлчанаётгани акс этган суратлар ижтимоий тармоқларда мунозарага сабаб бўлганди.\nЖиззах шаҳридаги 24-мактаб телеграм каналида ўқитувчилар ўқувчиларнинг сочини чизғич билан ўлчашаётгани расмлари февраль ойи оҳирида эълон қилинди.\nЎзбекистон Халқ таълими вазири Шерзод Шерматов Жиззах мактабларида ўқувчиларнинг соч узунлиги ўлчанаётганига оид фотосуратларни изоҳлар экан буни "қош қўяман деб, кўз чиқариш…" деб атаганди.\nҚани энди, таълим сифатини яхшилаш ва ўз малакасини ошириш бўйича қарорларни шунчалик жон куйдириб ижро этишса жойларда…\n"Қани энди, таълим сифатини яхшилаш ва ўз малакасини ошириш бўйича қарорларни шунчалик жон куйдириб ижро этишса жойларда…", - деб баёнот берганди Шерматов 29 февраль куни.\nАйни пайтда Озодлик билан суҳбатда бўлган ота-оналар ўқувчиларни ягона форма кийиш ва одоб-аҳлоқ қоидаларига кўндириш дарсларнинг мунтазам бўлинишига сабаб бўлаётгани ва таълим сифатига ёмон таъсир қилаётганини айтишади.\n- Инглиз тили дарси бўляпти. Синф раҳбари дарсни бўлиб кириб, ярим соат форма ҳақида гапиряпти. Шуни дарсдан ташқари пайтда, алоҳида кабинетда, бизнинг иштирокимиз билан муҳокама қилишса бўлади-ку, синфдошлари олдида қизни шок ҳолатига туширгандан кўра, - деди Тошкентнинг Учтепа туманидаги мактабда формада келмагани учун изза қилинган қизнинг онаси.\nЎзбекистон Халқ таълими вазирлигининг матбуот котиби Анвар Умаров 3 март куни Озодлик билан суҳбатда ички одоб-интизом масалалари дарсга халақит қилинмаган холда муҳокама қилиниши кераклигини айтди.\n- Ўзбекистон Вазирлар Маҳкамасининг 2018 йил, 14 август кунги 666- қарори бор. Шу ерда ўқувчининг ташқи кўриниши бўйича талаблар бор. Шу талабларнинг бажарилишини ота-оналар таъминлаши керак. Ота-онасини чақиради , тушунтириш ишларини олиб боради. Лекин, дарс пайти ўқитувчи дарсини ўтиши керак. Дарс муқаддас нарса, - деди Умаров.\nОзодлик гаплашган ота-оналар эса, мактабларда ўқувчиларнинг ташқи кўринишини бир қолипга солиш жараëни зўравонликка айланиб кетаётганидан ташвишда эканликларини айтишади.\n“Биз болаларимизни мактабга таълим олсин¸ ўқисин¸ деб юборамиз. Булар эса¸ таълим бериш у ëқда қолиб¸ сочинг узун¸ юбканг калта деган нарсалар билан вақт ўтказаяпти. Вазирлар Маҳкамасининг қарори ўқитувчиларни илм бериш ўрнига¸ ахлоқ полициясига айлантириб қўймоқда”¸ дейди Озодлик гаплашган тошкентлик ота-оналардан яна бири.\nЭътирозларга сабаб бўлаëтган 666-сонли қарор\nЎзбекистон Вазирлар Маҳкамасининг 666-сонли қарори “Давлат умумий ўрта таълим муассасалари ўқувчиларини замонавий ягона мактаб формаси билан таъминлаш чора-тадбирлари тўғрисида” деб номланади.\nЯгона формага ўтишга оид икки банди ижроси кечиктирилган¸ аммо қолган бандлари кучда қолган қарорда¸ ўқувчиларнинг мактабга қандай ташқи қиëфада келиши майда тафсилотларгача белгилаб берилган.\nХусусан¸ унда ўқувчининг мактабга тор кийимда келиши тақиқланади¸ қизлар учун юбканинг узунлиги тиззадан 5 — 15 см пастда бўлиши; ўғил болалар учун шимнинг узунлиги оёқ тўпиғидан пастда бўлиши; оёқ кийимлар пошнасининг 3 сантиметрдан баланд бўлмаслиги; кўйлакнинг энг юқоридаги фақат битта тугмасидан ташқари бошқа тугмаларнинг қадалган бўлиши; кийимларнинг тоза ва дазмолланган бўлиши шарт" қилиб белгиланган.\nҚарорда соч¸ тирноқ¸ макияж ва тақинчоқлар ҳақида ҳам алоҳида талаб белгиланган бўлиб¸ унга кўра:\n“ўғил бола ўқувчиларнинг сочи 2-3 сантиметрдан узун бўлган ва ёрқин рангларга бўяган ҳолда келишларига; қиз бола ўқувчиларнинг таълим муассасасига танасининг очиқ қисмига татуировка туширган ёки пирсинг қилган, сочини ёрқин рангларга бўяган, юзини кўзга ташланадиган даражада макияж қилган, қулоғига биттадан ортиқ сирға таққан, бармоқларига узук таққан, қўл тирноқларини бўяган ва узун қилиб ўстирган ҳолда келишларига йўл қўйилмайди”.\nЎқувчи¸ аниқроғи¸ ўсмир ëшидагиларнинг татуировка қилиши қандай тақиқланган бўлса¸ мактабга у ëки бу динга мансубликни кўрсатувчи кийимда¸ хусусан¸ рўмол ва ҳижобда келиши ҳам тақиқланган.\nАйни пайтда¸ қарорда бундай талабларга бўйсунмаслик учун жавобгарлик ҳам белгиланган.\nУнга кўра, мактаб формаси талабларига бўйсунмаган ўқувчиларга аввалига огоҳлантириш берилади¸ бу ҳолат ўқувчининг кундалик дафтарига қайд этилади¸ ота-онаси хабардор қилинади ва бу чоралар натижа бермаган тақдирда¸ мактаб ва маҳалла йиғилишларида ота-оналар иштирокида муҳокама қилинади.\nЖорий ўқув йилидан Ўзбекистон бўйлаб мазкур қарор ижроси билан шуғулланиш қаттиқ топширилгани ортидан¸ Озодликка келаëтган хабарларга кўра¸ мактабга қарорда белгиланган ташқи қиëфада келмаган ўқувчиларни мактабга киритмаслик¸ уларни бутун мактаб олдида изза қилиш ҳолатлари кўпайиб бормоқда.


ЯХШИДАН БОҒ ҚОЛАДИ » Bulung‘ur hayoti газетаси\nGazeta: admin Қўйилган сана: 10-03-2021, 09:29 Рукун: ТАЪЛИМ / ТУМАН ХАЁТИ Кўрилди 0\nЎзбекистон Республикаси Халқ таълими аълочиси Тўйчибой Ғаппоровнинг сийратига чизгилар...\nКенг ва катта ҳовлида бир тўй бўлди. Суннат тўй... Ғаппор бобо невараларига тўй берди. Узоқ-яқиндан меҳмонлар гавжум. Ғаппор бобонинг ўғиллари Неъматилло домла, Тўйчибой домла, Баҳриддин фермер, Сайфиддин тадбиркорни таниган, сийлаган меҳмонлар билан тўйхона тирбанд. Ўшанда микрофон орқали бир гап айтган эдим. “Ҳамма фарзанд ўстиради, тарбиялайди. Аммо, халқда бир нақл бор: “Бўйимдек бўй ўстирдим, аммо кўнглимдек кўнгил тополмадим...” Ғаппор бобо фарзандлари бўйини ҳам ўстирган, кўнглини ҳам топган ажойиб инсон. Фарзандларини комилликка етказган доно бобо. Тўйчибой домла ўша комилликка эришган. Умрини хайрли, шарафли, машаққатли, масъулиятли ишга бағишлаган фарзандларидан биридир.\nСирдарё Давлат педагогика институти математика факультети толиби ва битирувчиси сифатида тумандаги 59-мактаб (ҳозирги 38-мактаб)да иш фаолиятини бошлаган даврлардан буён биргамиз. Ҳамқадам, ҳаммаслакмиз.\nЎқитувчи ким ўзи ва у қандай бўлиши керак? Бу савол қадимдан кўп ва хўп айтилган. Саволга турли жавоблар берилган.\n- 45-мактабда ўқувчилик давримдаёқ она тили ва адабиёти фани ўқитувчиси Облоқул Бобоқулов, математика фани ўқитувчиси Ҳанифа Ҳотамова, рус тили фани ўқитувчиси, айни пайтда филология фанлари номзоди, доцент Карим ака Тагматовларга ҳавас қилиб, ўқитувчилик касбига меҳр қўйдим, - дейди Тўйчибой домла Ғаппоров. - Мен у улуғ устозларимдан чуқур билим олишни, юриш-туришни, кийинишни, маданиятни, ширин муомалани ўргандим. Ўзимдаги ҳамма яхши хислатларим учун устозларимга бошим ерга теккунича таъзимдаман. Аввало, касбга меҳр, садоқат, салоҳият, билим, малака ҳамда энг муҳими, фидойилик энг муҳим шартларидан биридир. Ўқувчиларни яхши кўра билиш, уларнинг мурғак қалбига йўл топа олиш эса зарурий фазилатдир.\n- 38-мактабда дастлабки иш бошлаганимда тажрибали, меҳрибон ўқитувчилардан Суюн ҳожи Ҳожимов, Бойжигит домла Сиддиқовлар менга устозлик қилишган. Уларнинг кўрсатмалари ва маслаҳатлари асосида ишлаб кам бўлмадим, - дея эслайди Тўйчибой домла. - Ҳозирги замонда ўқитишнинг ноёб технологиялари, турли-туман кўргазма воситалари кўпайди. Аммо, мақсад аниқ ва битта. Яъни, ўқувчига етарли билим бериш, уни илмли, етук, комил инсон сифатида тарбиялашдир.\nТўйчибой домлада юқорида таъкидланган фазилатлар мужассамлиги асло муболаға эмас. Айниқса фидойилик. Салкам ярим аср айнан бир соҳада, бир даргоҳда тиним билмай, елиб-югуриб, жонини жабборга бериб, элим деб, юртим деб, ёниб меҳнат қилмоқ фидойилик эмасми?! 38-мактабда қатор йиллар ўқув ишлари бўйича директор ўринбосари бўлиб фаолият кўрсатганида мактаб ўша даврдаги тамойилларига кўра ўзини-ўзи назорат қилувчи таълим муассасаси мақомида сидқидилдан иш юритиб келди.\nТуман марказидан анча олисда бўлган бундай мактаблар саноқлигина эди, холос. Қатъийлик ва мақсадни аниқ қўя олиш, талабчанлик ва ишчанлик раҳбарликнинг асосий мезонларидан бири эди. Кейинчалик ўз она қишлоғида отаси Ғаппор бобо очган дастлабки бошланғич мактаб умумий ўрта таълим мактабига айлантирилишда Тўйчибой домла жонкуярлик қилди. Мактаб юқорида таъкидланган хислатлар туфайли такомиллашиб, мукаммалашиб, кенгайиб борди. Бу - 60-мактаб. Мактаб таълим соҳасининг барча кўрсаткичлари бўйича йилдан-йилга ўсиб-улғайиб, туман миқёсида ўз ўрнига, ўз овозига эга бўлиб келмоқда. Одамлар Тўйчибой домла деганда 60-мактабни, 60-мактаб деганда Тўйчибой домлани тушунадиган бўлдилар. Бу, албатта бежизга эмас. Чунки, йиллар давомида қилинган меҳнатлар самараси ва таълим соҳасида экилган ёш ниҳоллар бўй чўзиб, назарга тушди. Элу-халқ томонидан эътироф этилди. Умид билан экилган ниҳоллар гуркираб, ривожланиб, мўл-кўл мева бермоқда. Яъни, Тўйчибой домланинг таълимини олган кўплаб шогирдлари завқли ҳаётда ўз ўринларини топиб, Ватан равнақи ва тараққиёти йўлида ўзларининг муносиб ҳиссаларини қўшиб келмоқдалар. “Яхшидан боғ қолади”, дейди доноларимиз. Яратилган боғлар эса ҳамиша яхшиликка хизмат қилган. Ҳадиси шарифларда инсонларнинг бешикдан қабргача илм ўрганишга даъват қилиниши бежизга эмас, албатта. Ривоят қилинадики, “Бир кунлик илм ўргатмоқлик 40 йиллик ибодатдан яхшироқдир”. Умрини илм ўргатмоқлик, ёш авлодни комил инсон қилиб тарбиялашга бағишлаган устозлар ҳамиша эл ардоғида бўладилар. Тўйчибой домла ана шундай ҳурматга сазовор инсондир.\nЎтган давр мобайнида Тўйчибой домла турмуш ўртоғи, оқила уй бекаси, ёшларнинг севимли устоз ўқитувчиси Роқия опа (раҳматли) билан икки нафар ўғил ва уч нафар қизларни оқ ювиб-оқ тараб, вояга етказишди. Катта ўғли Собиржон 60-мактаб раҳбари сифатида фаолият юритмоқда. Иккинчи ўғли Бобурбек фермер, қизлари Барно, Гулчирой, Ҳусниялар ҳам турли соҳаларда она Ватанимиз равнақи йўлида оталари Тўйчибой домладек садоқат билан меҳнат қилишмоқда.\nБугунги кунда фарзандлар, набиралар қуршовида осуда, осойишта умр кечириб, уларни мустақил ҳаётга йўллашда ҳаёт сабоқларидан ўгит бериб бориш Тўйчибой домлага хос фазтлатдир. “От ўрнини той босади”, дейди доно халқимиз. Ўша берилган тўғри тарбия, тўғри йўналиш ўз самарасини берди. Бугунги кунда бобоси Ғаппор бобо асос солган, отанинг меҳнати синган, ўз ўрнига эга бўлган таълим даргоҳида ўғли Собиржон мактаб раҳбари. У бу мақомни “ота-бола йўналиши”да эмас, балки “устоз-шогирдлик анъанаси йўналиши”да қабул қилиб, ўз бурчини масъулият ва фидойилик билан адо этиб келмоқда.\nҲаётингдан чиқаролгин тўғри хулоса,\nБошқалар ҳам уни кўриб, олсин андоза.\nРаҳмат, десин ҳар ишингга халойиқ,\nНоминг бўлсин эл ичида ҳурматга лойиқ.\nУшбу тўртликда айтилган сифатлар Тўйчибой домланинг ҳаёти ва фаолиятига озми-кўпми мос келади, албатта. Ҳа, айтгандай Тўйчибой домланинг самарали меҳнатлари туман халқ таълими бўлими ва туман ҳокимлиги томонидан муносиб тақдирланган. “Ўзбекистон Республикаси Халқ таълими аълочиси” ва “Мустақиллигимизнинг 10 йиллиги” нишонлари, вилоят халқ таълими бошқармасининг “Таълим фидойиси” кўкрак нишони, қатор фахрий ёрлиқлар ва эсдалик совғалари билан тақдирланган. Туман ҳокимлигининг қатор фахрий ёрлиқларининг соҳиби бўлган.\nСўнг сўз: ўзининг етмишинчи баҳорини қарши олаётган сафдош дўстимиз Тўйчибой домлага мустаҳкам соғлик, фаровон ҳаёт, фарзандлари ва набиралари камолини кўриб яхши яшаш насиб этсин!\n103 ЁШЛИ ОТАХОН ТАҚДИРЛАНДИ


БМТ донорлардан украиналикларни қўллаб-қувватлаш учун 2,25 миллиард доллар сўради\nБМТ энг заиф украиналикларга ёрдам бериш учун донорлардан 2,25 миллиард доллар сўради\n26 Aprel 21:40 Ўзбекистон янгиликлари\nАЁЛЛАР БМТ донорлар ЁРДАМ УКРАИНА\nБирлашган Миллатлар Ташкилоти донорлардан мамлакатдаги энг заиф 8,7 миллион украиналикни қўллаб-қувватлаш учун 2,25 миллиард доллар ажратишни сўрамоқда. Бу ҳақда ташкилотнинг Twitterдаги расмий аккаунти хабар бермоқда.\nМаълум қилинишича, Украинанинг ҳимояга муҳтож аҳолисининг кўрсатилган сонининг ярми аёллардир.\n«Сўралган маблағ БМТ уруш бошланганда, 1-мартда сўраган суммадан икки баравар кўп», – деди БМТ.\nЭслатиб ўтамиз, БМТ йил охиригача Украинадан келган қочқинлар сони 8,3 миллионга етишини кутмоқда. Агентлик маълумотларига кўра, Россиянинг Украинадаги махсус операцияси бошланганидан бери 12,7 миллиондан ортиқ украиналик Украинадаги уйларини тарк этган. Уларнинг 5 миллиондан ортиғи аллақачон Украинани тарк этган, 7,7 миллиони эса ички кўчирилганлардир.\nТиланчилар билан зиддият: ДИИБ томонидан шарҳ\nПрокуратура ҳокимликдан тадбиркорга пул тўлашни талаб қилади\nГермания “Роснефт” нефтни қайта ишлаш заводини миллийлаштириш имкониятини кўриб чиқмоқда


Михаил Ходорковский қамоқхонадан чиқарилди\nМихаил Ходорковский 2003 йилда Россия сиёсатида фаоллашишидан кўп ўтмай қамоққа олинган эди.\nСобиқ олигарх Михаил Ходорковский Россия шимоли-ғарбидаги Карелия вилоятида жойлашган қамоқхонадан озодликка чиқди. Бу хабарни тасдиқлаган унинг адвокати Вадим Клювгант ўз мижозининг озод қилинганига оид бошқа тафсилотлардан бехабар эканини билдирди.\nРоссия Президенти Владимир Путин Ходорковскийни авф қилиш тўғрисидаги фармонни жума куни имзолади. Путин авф ҳақидаги қарор гумманитар прициплар асосида, Ходорковскийга бетоб онасига қарай олиши учун қабул қилинишини билдирди.


17:00Шаҳбоз Беғамов: ПФЛ Про-лиганинг 5 йиллик медиа ва тижорат ҳуқуқларини ЎзРепортга қанча миқдорда сотганини эълон қилиши керак 0 16:54ПРО лига. 3-тур ўйинлари бошланмоқда 2 16:49Омар Моманидан янги карикатура: "Аталанта" голлар ёмғирини ёғдирмоқда, ПСЖ ҳавотирдами?! 3 16:44ПРО лига. “Хоразм” - “Динамо” ўйини бир кунга кечиктирилди 1 16:37Расман: Англияда трансфер ойнаси 27 июлдан 5 октябрга қадар очиқ бўлади 1 16:16Суперлига. Тур футболчиси - Шавкат Саломов 1 16:11"Боруссия" Шюррле билан шартномани бекор қилди 1 16:00Olamsport: Петр Ян ТОП-15га кириб олди, долларлари билан мақтанаётган Конор Макгрегор ва бошқа хабарлар 0 15:40Альфонсо Дэвис - 2020 йилда энг тез югурган футболчи. Роналду - топ-6да 14 15:17МЮ агар ЧЛга чиқа олса, Санчо учун 120 миллион евро тўлашга тайёр 3 14:56Суперлига. Тур мураббийи - Дилявер Ваниев 8 14:44Алькантарадан сўнг Алаба ҳам "Бавария"дан кетмоқда. У Испанияда тўп тепишни хоҳламоқда 12 14:20"Барселона" "Тоттенхэм" футболчисини ўз сафига қўшиб олмоқчи 3 14:06АПЛ. "Челси" - "Норвич" учрашувидан 10та сурат 0 13:50Суперлига. Тур голи - Шароф Муҳитдинов 16\nАльфонсо Дэвис - 2020 йилда энг тез югурган футболчи. Роналду - топ-6да 14\nТиаго Мюнхендаги уйини сотувга қўйди. У "Бавария"дан кетмоқчи 3\n“Аталанта” жорий мавсум гол уриш бўйича фақат “Бавария”дан ортда қолмоқда 3\nСане "Бавария"да машғулот ўтказди 16


11:00 / 22.09.2020 2387 pdf Ўқиш режими + -\n«Исломни қабул қилганимда 29 ёшда эдим» - дейди Эронда ташкил этилган Халқаро Қуръон мусобақасига таклиф этилган япониялик Фотима. (Атоско Ҳуосино).\nМусобақанинг «Ҳидоят топганлар» дастури меҳмони сифатида қатнашган Фотима мусулмон бўлиши тарихини шундай сўзлаб берган: «АҚШда рўй берган 11 сентябрь воқеаларидан кейин, дунёдаги барча ОАВ Ислом динига нисбатан салбий муносабатларни баён этишни бошладилар. Мен ҳам бир кузатувчи сифатида Ислом динини чуқурроқ тадқиқ эта бошладим. Кейинроқ билсам, аксарият халқаро ОАВ нотўғри хабар тарқатишаётган экан. Бу орада насроний амакимнинг тавсияси билан Инжилни ўргандим. Кейин Қуръон ва Инжилни таққослаб чиқдим. Натижада Қуръони каримнинг нуқсонсиз китоб эканини англаб етдим. Шу сабаб мусулмон бўлдим».\nФотима (Атоско Ҳуосино) нинг мусулмон бўлиши буддизмга эътиқод қилувчи оила аъзолари орасида норозиликларга сабаб бўлган. Бироқ вақт ўтиши билан улар ҳам Фотиманинг бу қарорига, айниқса унинг рўмолда юришига эътироз билдирмай қўйганлар.\n«Эркинлик тушунчаси унинг қандай таъриф этилишга боғлиқ. Агар ботиний ва маънавий жиҳатдан қарайдиган бўлса, муслиманинг ташқи қиёфаси бу ҳақиқий эркинликни ифода этади», дейди япониялик муслима.\nGuli 20:54 / 14.04.2021\nЎзим учун керагли Кўп нарсаларни билиб олдим\nSulaymon 18:09 / 03.11.2020\nАлҳамдулиллаҳ, Аллоҳнинг иродаси кетдими, демак бу нарсанинг ҳикмати кўп бўлади экан, базиларини мана энди эшитдим.\n13:30 / 20.05.2019 4035\n13:30 / 20.05.2019 2063\n1551 21:00 / 25.06.2019\n6456 19:31 / 29.08.2020


Темур тузуклари (12) | TURONZAMIN-Jahongir Muhammadning nashri\nТемур тузуклари (12)\nPosted on 12/09/2010 by TURONZAMIN\nСАЛТАНАТГА РИВОЖ БЕРИШ УЧУН ҚИЛГАН ЎН БИРИНЧИ КЕНГАШИМ\nБадахшон шоҳлари менинг итоатимга киргач, Хутталонга қараб юрдим. Бу мамлакатга келсам, қайноғам Амир Ҳусайннинг қўрслигидан Пўлодбуғо ва Шер Баҳром ундан ажралиб, ўз улусига кетиб қолган эканлар.\nБу ердан кўчиб, Дашти кўлак жилғасига бориб тушдим. [У ердан] Жете ва Илёсхожа лашкарлари аҳволидан хабар олиб келиш учун жосуслар жўнатдим. Жосуслар ўн кундан кейин хабар келтирдиларким, Жете амирлари: биринчиси — Куч-Темур Бекчик ўғли, иккинчиси — Темур Нўбкон, учинчиси Сориқ-баҳодир, тўртинчиси — Шанкум, бешинчиси — Ҳожибекнинг иниси Туғлуқхожа йигирма минг отлиқ аскарлари билан Халотий билан Пули сангин оралиғида ўринлашган эмишлар.\nУлар мен турган ер ва қўшиним қай аҳволда эканлигини билиб келиш учун олдимга элчи жўнатдилар. [ЭлчиНинг кўзини бўяш мақсадида] лашкарларимни икки марта қайта-қайта унинг олдидан ўтказтирдим, сўнг элчига рухсат бердим. [Кейин] кенгашиб, элчи ортидан кетма-кет [қўшин тортиб] боришга қарор қилдим.\nЛекин лашкарларим бу ишда мен билан ҳамжиҳатлик қилмади. Лашкаримни атрофимга бирлаштирмоқчи бўлдим. Шунинг учун баъзиларига мурувват, меҳрибонлик қилдим, бошқалари билан келишишга интилдим, яна бир гуруҳини эса молу дунё билан ўзимга эгмоқчи бўлдим. Яхши сўз, аҳду паймон ва ваъдалар билан қолганларининг кўнглини кўтаришни маслаҳат кўрдим.\nШу аснода хабар келтйрдиларким, илгари менинг навкарим бўлган Туғлуқ сулдус ва Кайхусрав, Жетенинг олти минг отлиқ аскарига бошчилик қилиб, менинг устимга келмоқда эмишлар.\nБу хабар менинг лашкарим ўртасида тарқалгач, уларнинг иттифоқсизлиги янада кучайиб, саросимага тушиб қолдилар. Лекин амир Жоку, Ики Темур, амир Сулаймон ва амир Жалолиддин менинг ёнимда қолдилар.\n« “Борса келмас” даҳшатлари Ризо ОБИД »


АПЛда кун ўйинлари: “тўпчилар” “тулкилар”га, “қизил иблислар” “тақачилар”га қарши | Qalampir.uz\nАПЛда кун ўйинлари: “тўпчилар” “тулкилар”га, “қизил иблислар” “тақачилар”га қарши\nСпорт\t30 Октябрь 15:47 636\nБугун, 30 октябрь куни Англия премьер лигасининг 10-тур беллашувларига старт берилади.\nУик-эндда бир нечта марказий ўйинлар бўлиб ўтади. Масалан, “Лестер” ўз майдонида “Арсенал” билан баҳс олиб боради. “Тулкилар” 8-турда Роналду бошчилигидаги МЮни таслим этгани кўпчиликнинг ёдида бўлса керак (4:2). “Канонирлар” эса аста-секин аввалги даражасига қайтмоқда.\nБундан ташқари, “Тоттенхем” ва “Манчестер Юнайтед” учрашуви бўлиб ўтиши режалаштирилган. АПЛ турнир жадвалида икки жамоа ёнма-ён бормоқда. “Қизил иблислар” бош мураббийи Оле Гуннар Сульшер кетиш арафасида ниманидир исботлаши ва жамоа чемпионлик курашидан чиқиб кетмаслиги учун ғалаба қозониши керак. “Тақачилар” тақдири эса Харри Кейн ва Сон Хён Миннинг муваффаққиятли ўйинига боғлиқ.\nШунингдек, пешқадам “Челси” сафарда келажак учун миллиардлар тикилган “Ньюкасл”га қарши ўйнайди. “Ливерпуль” “Брайтон”ни, “Манчестер Сити” эса “Кристал Пелас”ни қабул қилади.\nЭслатиб ўтамиз, АПЛ жорий мавсумида 9 ўйинда 22 очко жамғарган “Челси” биринчи ўринда бормоқда. Иккинчи поғонадаги “Ливерпуль” ҳисобида 21 очко мавжуд бўлса, “Манчестер Сити” 20 очко билан 3-поғонани эгаллаб турибди.\nАПЛ Арсенал Футбол МЮ Тоттенхэм Лестер\n03 Декабрь 14:30 58534\n03 Декабрь 15:41 42441\n03 Декабрь 20:24 37320\n03 Декабрь 17:49 31439\n04 Декабрь 11:13 25440


16:02 / 24.04.2016 1496 pdf Ўқиш режими + -\nКўпчилик мусулмонларга маълумки, ўтган йил Рамазон ойининг 29-кунида Саудия Арабистонида тўсатдан «Ҳайит» деб эълон қилинди. Баъзи мўмин-мусулмонлар бу гапни эшитиб оғизларини очиб юборишди. Лекин биз Ҳанафий мазҳабида бундай ҳолатда қандай йўл тутилишини билмаганимиз учун оғиз очмаган эдик. Аслида бундай вазиятда қандай йўл тутиш тўғри бўлади?\nСаудия Арабистонида тўсатдан очишгани йўқ, балки ўша Рамазон ойининг 29-куни кечқурун янги ҳилолни кўришди. Ҳилол кўрилганидан кейин, эртага ҳайит экан, деб кечқурун эълон қилишди. Доимо шундай бўлиб келган, шариатнинг кўрсатмаси мана шу.\nЭнди, биздаги ҳолатда ўша олдиндан белгилаб қўйилган расмий маънодаги ҳайит куни кутилди. Бундай пайтда ҳамма ўз диёрида бўлаётган нарсани, ўша ердаги масъул кишилар тутган йўлни тутишлари лозим. Шунинг учун ҳам оғиз очилмади, оғиз очиб юборганлар эса, очиб юборган кунлари қазосини тутиб беришларига тўғри келади.\nҲозирги кунда кўпчилик Саудия Арабистонидан берилган телекўрсатувларни кўради. Мусулмонларнинг қибласи – Каъбаи Муаззама ўша ерда. Набийимиз алайҳиссаломнинг равзалари ҳам ўша юртда. Ҳар бир мусулмоннинг қалбида у ерларга нисбатан муҳаббат, эҳтиром бўлиши керак. Халқимиз мусулмонларида бу нарса жуда ҳам кучли. Ҳар йили минглаб одамларимиз ҳаж ва умра сафарларига бориб келмоқдалар. Лекин, ҳеч қайси шаръий кўрсатмада Саудия Арабистонида рўза тутилса, бошқаларга ҳам вожиб бўлади, улар очса, бошқаларга ҳам очиш вожиб бўлади, деган гап йўқ.\nХудди мана шу саволда зикр этилаётган кунларда Саудия Арабистонида, ой кўрдик деб, рўзани очиб, эртасига ҳайит қилишга қарор қилинган бўлса, Саудия Арабистонига чегарадош давлатларда, мисол учун, Ироқда, Иорданияда, Мисрда ўша куни эмас, балки, эртасига ҳайит қилинди. Чунки улар ҳам алоҳида тайёргарлик билан ҳилолни кўрган гувоҳларнинг шаҳодатини ҳисобга олишган.\nБу масала аввалдан уламоларимиз ўртасида жуда ҳам тортишувли масала бўлиб келган. Чунки, бу масала ой кўриш, хабар қилиш ва бошқа кўпгина нарсаларни ўз ичига олади. Баъзи уламоларимиз, жумладан, ҳанафий уламоларнинг баъзилари ҳам мусулмон диёрининг бир тарафида биров ҳилолни, яъни янги ойни кўрса, бошқаларга ҳам ўшанга амал қилиш, рўза тутишни бошлаш ёки тугатиш вожиб бўлади, деган гапларни айтган. Лекин, бу гаплар қадимда айтилган бўлиб, у гаплар айтилган вақтда мусулмон давлати деярли битта давлат бўлган.\nҲозир эса мусулмон давлатлари кўпайиб кетди. Ҳар бирларининг турли соҳаларда ўзларига хос масъуллари бор. Хусусан, мана шу – ой кўриш, рўзани бошлаш ёки тугатиш масъулияти юкланган кишилар, шахслар, ташкилотлар бор. Улар ҳар бир давлатда ўзига хос тарзда иш олиб борадилар. Баъзи жойда ой кўрилса, улар очишади, бошқа жойда кўринмаса, демак, очишмайди. Ҳозирча ҳолат шундай бўлиб турибди. Бундай вазиятларда рўзадор кишиларга қайси юртда турган бўлсалар, ўша юртнинг кўпчилиги, масъуллари қилаётган амални бажариш тавсия этилади.\nМисол учун, ўзбекистонлик мўмин-мусулмонлар рўзани тутиб, Рамазоннинг охирги кунлари умра учун Саудия Арабистонига боришди. Мадийнаи Мунавварада ёки Маккаи Мукаррамада юришибди. Рамазоннинг 29-куни кечки пайт у ерда «Рамазон тугади, эртага ҳайит», деб эълон қилинди. Ўзбекистонда эса 30-куни ҳам рўза тутилаяпти. Шундай ҳолатда у ерда турганлар ўша ернинг одамларига қўшилиб, ўзбекистонлик бўлса ҳам, ўз юртида рўза тутилаётган бўлса ҳам, рўзасини очаверади.\nЭнди бунинг аксини олсак, Саудиядан бир киши Ўзбекистонда эди, ўз юртидан «29-куни кечқурун ҳилол кўриниб қолди, эртага ҳайит, рўза тутмаймиз» деган хабар келиб қолди. Бу ернинг одамлари эса, биз ҳилол кўрганимиз йўқ, эртага ҳам рўза тутиб, индинга ҳайит қиламиз, деган иттифоқда туришибди. Шунда, ҳалиги одам ҳам кўпчиликка қўшилиб рўза тутмоқчи бўлса, рўзасини тутади. Бунга ўхшаган ҳолатлар бор, уларни, иншааллоҳ, аста-секин тушуниб борамиз.\nХабар қилиш воситалари жорий бўлди, ҳамма мусулмон ўлкалари келишиб, рўзани бир кунда бошлаб, бир кунда тугатиб, бир кунда ҳайит қилса бўлмайдими, деган эътирозлар ёки орзу-истаклар ҳам бўлиши мумкин. Балки бу ҳамманинг орзуси бўлса керак. Аммо, Ислом олами жуда кенг. Бир ерда ой кўрилса, бир ерда кўринмай туриш ҳолатлари бўляпти. Айни вақтда уламолар ҳам, масъул кишилар ҳам мазкур ният билан, яъни тақвимни бирлаштириш, рўза тутишни бир вақтда бошлаб, бир вақтда тугатиш, ҳайитларни бир кунда қилиш орзусида амалий ишлар олиб боришяпти. Бу мақсадга эришиш йўлида махсус исломий сунъий йўлдош ҳам учирилди. Бир қанча ерларда уламолар ва мутахассислар иштирокида илмий анжуманлар бўлиб ўтди. Ўйлаймизки, илм ривожланиб бориб, уламолар ва мутахассисларнинг ҳаракатлари ўз самарасини беради. Ҳамма мўмин-мусулмонлар, қайси давлатда, қайси қитъада бўлишларидан қатъиназар, Рамазонни бир кунда бошлаб, бир кунда тугатиб, ҳайитларни бир кунда ўқиш бахтига мушарраф бўлишлари ҳам узоқ эмас, иншааллоҳ. Аллоҳ таолонинг Щзи ёрдамчи бўлсин. Валлоҳу аълам.\n16:01 / 24.04.2016 1572\n16:02 / 24.04.2016 1507\n1970 20:15 / 27.04.2016\nХулқимни қандай тузатсам бўлади?\nЁшим 21 да, мени қийнаётган нарса ўзимнинг ёмон хулқимдир. Беадаблигим туфайли қаерга борсам, ўша ерда ёмон таассурот қолдиришим, одамлардан танбеҳ эшитишим, давоми...\n1738 14:19 / 24.04.2016\n741 12:35 / 11.06.2019\n1342 13:10 / 17.07.2019\n2852 09:15 / 29 март\n41279 11:56 / 10.10.2018


Ўзбекистон – виждон эркинлиги ва инсон ҳуқуқлари таъминланган юрт — Zamaxshariy.uz\nЎзбекистон – виждон эркинлиги ва инсон ҳуқуқлари таъминланган юрт\nЎзбекистон Республикаси Конституциясида халқимиз миллий урф-одатлари ҳамда муқаддас қадриятларига мос келадиган эзгу мавзулар мужассамдир. Жумладан, кўпмиллатли Ўзбекистонимизда турли диний эътиқодлар вакиллари ўртасидаги ҳамжиҳатлик ҳуқуқий мустаҳкамлаб қўйилган: “Барча фуқаролар бир хил ҳуқуқ ва эркинликларга эга бўлиб, жинси, ирқи, миллати, диний эътиқоди, ижтимоий келиб чиқишидан қатъи назар қонун олдида тенгдир”.(Ўзбекистон Республикаси Конституцияси 18-модда).\nЭътибор берсак, мазкур моддада диний эътиқод ҳамда миллий ҳаётга, фуқароларнинг миллий ҳис-туйғуларига дахлдор муҳим аҳамиятга эга қатор тамойиллар белгилаб қўйилганига ишонч ҳосил қиламиз.\nЎзбекистон ўз мустақиллигини қўлга киритгач, виждон эркинлиги, дин ва диндорларнинг ҳақ-ҳуқуқлари масалаларига катта эътибор берилди ва бу, табиийки, жамиятда маънавий тикланиш жараёнини янги босқичга кўтарди. Дунёвийлик билан динийлик ўртасида андоза сифатида қўллаш мумкин бўлган янги мезоннинг шаклланиши натижасида динлараро бағрикенглик таъминланди.\nЎз ўрнида шуни таъкидлаш лозимки, Ислом дини бирон бир давлат, миллат ёки муайян гуруҳларга мансуб бўлмай, унинг ҳаётбахш таълимоти, аввало, инсонни энг азизу мукаррам зот сифатида эъзозлайди. Одамлар дин ва эътиқодда бир-бирларидан фарқлансаларда, уларнинг ўзаро меҳр-шафқатли бўлишлари ҳамда ораларида дўстлик ва ҳамжиҳатлик ришталарини мустаҳкамлашларига ҳеч нарса тўсқинлик қилмайди.\nИслом динининг муқаддас манбаси бўлмиш Қуръони карим ва ҳадисларда бунга далил бўлувчи мисолларни кўплаб учратиш мумкин. Жумладан: “Дарҳақиқат, (Биз) Одам фарзандларини (азиз ва) мукаррам қилдик ва уларни қуруқлик ва денгизга (от-улов ва кемаларга) миндириб қўйдик ҳамда уларга пок нарсалардан ризқ бердик ва уларни Ўзимиз яратган кўп жонзотлардан афзал қилиб қўйдик”. (Исро сураси, 70—оят)\nЭнди Виждон эркинлиги нима деган саволга жавоб излайдиган бўлсак, Виждон эркинлиги бу, фуқароларнинг у ёки бу динга эътиқод қилиш ёхуд ҳеч қандай динга эътиқод қилмаслик ҳуқуқидир. Ўзбекистон Конститутциясининг 31-моддасида зикр этилганидек, “Ҳамма учун виждон эркинлиги кафоатланади. Ҳар бир инсон ҳоҳлаган динга эътиқод қилиш ёки ҳеч қандай динга эътиқод қилмаслик ҳуқуқига эга. Диний қрашларни мажбуран сингдиришга йўл қўйилмайди”.\nШунингдек, “Виждон эркинлиги ва диний ташкилотлар тўғрисида”ги Қонуннинг 3-моддасида: “Виждон эркинлиги ─ фуқароларнинг ҳар қандай динга эътиқод қилиши ёки ҳеч қандай динга эътиқод қилмасликдан иборат кафолатланган конституциявий ҳуқуқидир” деб таъкидланган.\nДемак, бирор бир киши бошқа одамларга сен у динга, сен бу динга эътиқод қиласан ёки сенинг бирор динга эътиқод қилишга ҳаққинг йўқ, сен динсизсан деб айтолмайди ва у ёки бу ақидага бўйсунишга мажбур этолмайди. Ҳеч ким диндор кишини “Диний эътиқодингиздан қайтинг”, деб ҳам мажбурлай олмайди. Динга ишониш ёки ишонмаслик, диндор ёки даҳрий бўлиш ҳар кимнинг шахсий иши. Бу қонуний ҳуқуқ Ўзбекистон Конститутциияси ҳамда Ўзбекистоннинг “Виждон эркинлиги ва диний ташкилотлар тўғрисида”ги қонуни билан кафолатланади.\nБирлашган миллатлар ташкилоти 1948 йилдаёқ қабул қилган «Инсон ҳуқуқлари Диклерацияси»да виждон эркинлиги ҳуқуқи инсоннинг энг нуфузли ҳуқуқларидан бири эканлиги қонунлаштирилган эди.\nВиждон эркинлиги дейилганда, айни пайтда фуқароларнинг динга муносабатидан қатъий назар, уларнинг тенг ҳуқуқлилиги, барча динларнинг қонун олдида тенглиги, динга эътиқод қилиш ёки қилмасликка нисбатан ҳеч қандай мажбурият йўқлиги, масжид, черков фойдасига мажбурий йиғимлар тўплашнинг тақиқланганлиги, давлатнинг масжид, черков ички ишларига аралашмаслиги, диний эътиқодлар туфайли ўзаро адоват ва нафрат қўзғатишнинг тақиқланиши ҳам тушунилади.\nБугунги кунда Республикамизда турли дин вакилларининг ҳеч қандай тўсиқларсиз ўз динига эътиқод қилишлари учун барча шароитлар яратилган.\nСобиқ шўро даврида диёримизда бор-йўғи 89 та масжид ва 2 та мадраса фаолият кўрсатган бўлса, айни вақтда 2040 та масжид, 9 та ислом ўрта махсус билим юрти, Тошкент Ислом Институти, Бухоро Мир Араб Олий мадарсаси, Ҳадис, Ақида, Фиқҳ, Калом, Тасаввуф мактаблари, илмий тадқиқот марказлари, Ислом цивилизацияси маркази ва Тошкент Ислом Университети фаолият кўрсатиб келмоқда. Ҳар йили Рамазон ва Қурбон ҳайит байрамлари юқори савияда нишонланиб келмоқда. Минглаб фуқароларимиз ҳар йили Умра ва Ҳаж амалларини бажариб қайтишмоқда\nВазирлар Маҳкамасининг 2003 йил 22 августдаги 364-сонли қарорига асосан Тошкент Ислом Институти ва барча ўрта махсус ислом билим юртларининг битирувчиларига бериладиган дипломлар давлат таълим ҳужжати сифатида эътироф этилди ва ушбу диплом эгаларига давлат олий таълим тизимида ўқишни давом эттириш ҳуқуқи берилди.\nШундай экан, бу муқаддас заминда яшайдиган ҳар бир инсон қонунларимизни ҳурмат қилиши, унда белгилаб қўйилган фуқаролик бурчларини яхши англаб етиб, уларга амал қилиши бу берилган неъматларнинг шукрини адо қилиш ҳисобланади.\nмудир муовини О.Адилов\nPrevious Post:Ҳуқуқий Давлатдан Ҳуқуқий Жамият сари\nNext Post:ЎЗБЕКИСТОН РЕСПУБЛИКАСИНИНГ АСОСИЙ ҚОНУНИ


9 сентябрь кунги об-ҳаво маълумоти\n14:48 / 08.09.2016\nРеспублика Гидрометеорология марказининг хабар беришича, 9 сентябрь куни Тошкентда ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 16-18, кундузи 30-32 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 16-21, кундузи 30-35 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 16-21, кундузи 30-35 даража иссиқ бўлади.\nРеспубликанинг тоғли ҳудудларида ҳаво ўзгариб туради, айрим жойларда қисқа муддатли ёмғир ёғиб, момақалдироқ бўлиши мумкин. Шарқдан секундига 7-12 метр тезликда шамол эсади. Кечаси 8-13, кундузи 16-21 даража иссиқ бўлади.


КУЧ – АДОЛАТДАДИР!\nКимки менга келиб қўшилса, улуғланади, кимки мен билан курашмоқчи бўлса, йиқилади.\nАмир Темур ўткир ақл-заковати, етакчилик қобилияти, ҳарбий маҳорати билан жаҳон тарихида муносиб ўрин тутади. Улкан ва қудратли салтанат барпо этган Соҳибқирон мамлакатнинг гуллаб яшнаши, юксалишини таъминлади. Қисқа фурсатларда Европа ва Осиё ўртасидаги ўзаро алоқалар мустаҳкамланди, ривож топди.\nАмир Темур сиёсат майдонига кириб келган пайтда шаҳар ва қишлоқлар вайронага айланган, сув иншоотлари бузиб ташланган ёки ишга яроқсиз ҳолга келтирилган эди. Унинг ҳар бир ҳарбий юришига сабаб бор эди. Ўз давлатининг чегараларини мустаҳкамлаш, ташқи душманлардан ҳимоялаш, карвон йўлларини йўлтўсарлардан тозалаш, хиёнатчи, сотқинларни жазолаш кабилар эди бу сабаблар.\nСоҳибқироннинг суронли даврини англаб етишда у ҳақида ёзилган асарларнинг аҳамияти каттадир. Бу борада «Темур тузуклари» бебаҳо манба ҳисобланади. Ушбу асарда дўстлик, вафодорлик, иймон, эътиқод, касб-ҳунар ва бошқа инсоний фазилатларга риоя қилиш тўғрисида фикр юритилади, фуқароларнинг шариат қонун-қоидаларига бўйсуниши лозимлиги айтилади. Вазирлар ва уларнинг вазифалари, амирлар, сипоҳийлар ва уларни тақдирлаш тартиблари ва бошқа масалалар бўйича маълумотлар берилади.\n«Куч адолатдадир». Амир Темур маънавиятини белгиловчи бош мезон бўлган, умр бўйи амал қилган ушбу иборада Соҳибқирон ҳаёти ва фаолияти бор бутунича ўз ифодасини топган.\nБу кўҳна дунё кўп босқинчи жаҳонгирларни кўрган. Амир Темур улардан фарқли умр бўйи бунёдкорлик билан машғул бўлган. Унинг қай бир жойдан бир ғишт олсам, ўрнига ўн ғишт қўйдирдим, бир дарахт кестирсам, ўрнига ўнта ниҳол эктирдим, деган сўзлари бунинг ёрқин истиботидир. Амир Темурда ҳар бир зафарли воқеа ва севинчли ҳодисани мустаҳкам меъморчилик обидасини барпо этиш билан нишонлаш одати бўлган. Ҳатто ўзи забт этган мамлакатларнинг бир қатор шаҳарларини қайта тиклади. «Агар бизнинг қудратимизга шубҳа қилсангиз, қурган биноларимизга боқинг», – деганди Амир Темур.\nЎзбекистон Республикаси Президенти Шавкат Мирзиёев томонидан 2017 йил 5 июлдаги «Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида»ги Фармонига мувофиқ, республикамизнинг барча ҳарбий академик лицейларига «Темурбеклар мактаби» номи берилди. Мазкур Фармон билан бугунги ва келажак авлодларга Амир Темур ҳазратларининг ҳарбий, маънавий меросини етказиш, давлатчилик куч-қудратини ўрганиш, улардек мард, қатъиятли, адолатпарвар авлодни тарбиялаш каби масъулиятли вазифа қўйилди.\nАзизбек МИРЗАЛИЕВ, ТошДАУ академик\nлицейи махсус гуруҳ ўқувчиси.


Швейцариялик адвокат: Гулнора Каримова билан декабрда кўришдим\n13:04 16.01.2017 (Янгиланган 13:06 16.01.2017)\nШвейцариялик адвокат Каримова билан декабр ойида кўришганини билдирди. Унинг айтишича, Гулнора "жанговар кайфиятда" ва ўзига нисбатан Швейцарияда очилган тергов иши борасида изоҳ беришдан бош тортган\nТОШКЕНТ, 16 янв — Sputnik. Женевалик адвокат Грегуар Манжа Neue Zürcher Zeitung газетасига берган интервьюсида Ўзбекистоннинг биринчи президенти Ислом Каримовнинг қизи Гулнора Каримова билан Тошкентда декабр ойида кўришганини айтиб илгари айрим ОАВда унинг ўлими ҳақида тарқалган хабарларни инкор этди, деб хабар бермоқда РИА Новости.\nИлгарироқ айрим оммавий ахборот воситалари Каримова ўтган йилнинг 5 ноябрида вафот этгани ҳақида хабар тарқатишганди. РИА Новостининг Каримовлар оиласига яқин манбаси ушбу хабарни рад этганди.\nШвейцариялик адвокат Каримова билан декабр ойида кўришганини билдирди.\n"Мен мандат олганимдан сўнг Гулнора Каримова билан ўтган йилнинг декабрида Тошкентда кўришдим", — деди Манжа. Унинг таъкидлашича, Каримованинг саломатлиги "жуда яхши ҳолатда". Адвокатнинг айтишича, у шу учрашувга қадар қадар "ўз мижози билан гаплашиш имконига эга бўлмаган".\nМанжа Каримова билан учрашганида аввалига унга савол беришга рухсат беришмаган, прокурорлар эса унинг четлатилишини талаб қилишган. Каримова "жанговар кайфиятда" ва ўзига нисбатан Швейцарияда очилган тергов иши борасида изоҳ беришдан бош тортган. Адвокатнинг айтишича, унга ҳеч ким билан сўзлашишга рухсат берилмаган.


21:30 / 03.08.2019 1262 pdf Ўқиш режими + -\nҲар бир мўмин банда ҳаётгузаронлик қилиши учун Аллоҳ таоло яратган ҳалол нарсаларни яхшилаб ўрганиши, касбидаги, ишидаги муомалаларда, олди-бердиларда, қайси ҳолатлари ҳалолу қайсиниси ҳаром эканлигини ўрганиб олиши фарздир.\nЭй иймон келтирганлар! Биз сизларга ризқ қилиб берган нарсаларнинг покларидан енглар ва Аллоҳга шукр қилинглар, агар Унгагина ибодат қиладиган бўлсаларингиз. (Бақара сураси 172-оят).\nАлбатта, У Зот сизларга фақат ўлимтикни, қонни, чўчқа гўштини ва Аллоҳдан ўзгага атаб сўйилган нарсаларни ҳаром қилди. Кимки маза талаб қилувчи ва ҳаддан ошувчи бўлмаган ҳолда мажбур бўлиб қолса, унга гуноҳ йўқ. Албатта, Аллоҳ ўта мағфиратлидир, ўта раҳмлидир. (Бақара сураси, 173-оят).\nБиринчиси – «ўлимтик».\nЯъни Аллоҳ таоло ҳалол қилган ҳайвонлардан ўзи ўлиб қолганининг гўшти ҳаром бўлади. Соф инсоний табиат ўлимтикни хоҳламаслиги ҳаммага маълум. Ўлимтикни билиб туриб ейиш учун инсонлик табиатидан чиқиш керак. Бунинг устига, ҳайвон оғир касаллик етмаса, ўзидан-ўзи ўлмайди. Касаллик билан ўлган ҳайвондаги турли иллатлар ва микроблар унинг бутун гўштига тарқалиб кетади. Тиб илми бунга ўхшаш ҳикматларни кўплаб кашф этган. Биз билмаган яна қанча ҳикмати бор.\nИккинчиси – «қон».\nЯъни ҳайвонни сўйганда оққан қонини тўплаб олиб, истеъмол қилиш ҳам ҳаромдир. Сўйилган ҳайвонларнинг томирларида қолган қонлар ҳаром эмас. Сўйилган ҳайвонларнинг бўғизидан оққан қонни ҳам соф инсоний табиат инкор этади. Тиббий нуқтаи назардан қараганда ҳам, ҳайвон сўйилганда, ундаги мавжуд барча микроблар, касалликлар ва бошқа зарарли иллатлар қон билан чиқиб кетади, уларни тўплаб, тановул қилиш кони зиён. Аллоҳ таоло инсонга зарар келтирадиган нарсаларнинг барчасини ҳаром қилади.\nУчинчиси – «чўчқа гўшти».\n«Гўшти» дейилганидан «ёғи ёки бошқа жойи ҳалол экан-да», деган фикр уйғонмаслиги керак. Чўчқа буткул ҳаром. У ҳам нажас ва ифлос бўлгани учун ўлимтик ва қон каби ҳаромдир.\nТўртинчиси – «Аллоҳдан ўзгага атаб сўйилган нарса».\nЯъни Аллоҳдан бошқанинг номи айтиб сўйилган ҳайвоннинг гўшти. Аввалги айтган ўлимтик, қон ва чўчқа гўштларининг ҳаромлиги улардаги мавжуд нажосат ва моддий зарарлар эътиборидан эди. Аммо Аллоҳдан бошқанинг номи айтиб сўйилган ҳайвон гўштининг ҳаром бўлишида ул эътибор мутлақо йўқ, балки бошқа эътибор бор.\n14:30 / 03.08.2019 413\n09:01 / 04.08.2019 2777\n1203 18:33 / 28 июль\n2578 00:05 / 29.04.2017\n2187 20:09 / 02.12.2018\nАнас ибн Молик розияллоҳу анҳу айтадилар .Абдуллоҳ ибн Масъуд розияллоҳу анҳу бетоб бўлиб қолди. Уни кўргани бориб, суҳбат қилдикndash Абу Абдурраҳмон, қандай тонг давоми...\n1007 08:00 / 02.11.2019


BBC Uzbek - Mintaqa - Қирғизистон: Ҳаж зиёрати олдидан эмланган аёл ҳаётдан кўз юмган\nСўнгги янгиланиш 9 октябр 2012 - 12:57 GMT\nРасмийларга кўра, бўлажак ҳожилар грипп ва бошқа юқумли касалликларга қарши эмланганлар.\nҚирғизистонлик таниқли инсон ҳуқуқлари ҳимоячиси Азиза Абдурасулованинг маълум қилишича, прокуратура Ҳаж зиёрати олдидан эмланганидан кейин кекса аёлнинг вафот этгани юзасидан текшириш олиб бормоқда.\nБўлажак зиёратчилар Ўш вилоятининг Қорасув туман масжидида 23 сентябр куни эмланганларидан кейин Қорасувнинг Жийдалигидан бўлган 66 ёшли Ҳабиба ая Фирдавсхонова ва унинг турмуш ўртоғи Султонхон Фирдавсхоновнинг аҳволлари оғирлашган, орадан тўрт кун ўтганидан кейин Ҳабиба Фирдавсхонова ҳаётдан кўз юмган.\nБи-би-си билан суҳбатда инсон ҳақлари фаоли Азиза Абдурасулова бўлажак ҳожиларнинг эмланиши юзасидан қатор саволлар юзага чиққани ва текширишлар натижасида ушбу саволларга жавоблар топилиши лозимлигини айтган.\n23 сентябр куни бу йилги Ҳаж зиёратига отланган ҳамманинг Қорасув масжидига касаликка қарши эмлаш учун йиғилишлари лозимлиги айтилади.\nФаоллар ўша куни Қорасув масжидида қанча одам эмлангани ҳақида аниқ маълумот тўплаш имкони бўлмаганини айтишган.\nСаудия Арабистонига йўл олаётган зиёратчилар эмланиши мажбурийлиги ҳақидаги келишув Қирғизистон Ташқи ишлар вазирлиги билан мамлакат мусулмонлари муфтияти ўртасида имзоланган бўлган.\nИнсон ҳуқуқлари ҳимоячилари бу йил Қирғизистондан муқаддас зиёратга отланган 3000 зиёратчининг барчаси учун эмлаш мажбурий бўлган, дейдилар.\nҚорасув марказий масжидига келган эмловчи шифокорларнинг Бишкекдан келганлари хабар қилинган.\nҚариндошларининг сўзларига кўра, жийдаликлик Ҳабиба ая Фирдавсхонова эмлашдан олдин ўзининг қон босими борлигини айтган, бироқ эмловчилар бу вакцинани аллергияси борлардан бошқа ҳаммага эмлаш мумкин, деб айтишган.\nУйга келишлари билан эр-хотиннинг аҳволлари оғирлашган.\nУларнинг иситмалари чиқа бошлаган.\nФирдавсхоновлар Қорасув масжидидига шифокорлардан вакциналар тури ҳақида маълумот олмоқчи бўлганлар, бироқ бунга эришолмаганлар.\nОрадан тўрт кун ўтганидан кейин кекса аёл вафот этган, турмуш ўртоғи Султонхон Фирдавсхонов шифохонага ётқизилган, у ҳозиргача юқумли касалликлар бўлимида қолмоқда.\nҚирғизистон мусулмонлари диний идорасидан айтишларича, бўлажак ҳожилар грипп ва бошқа юқумли хасталикларга қарши эмланганлар ва бундай ҳодиса биринчи марта юз беришидир.\nТаниқли инсон ҳуқуқлари ҳимоячиси Азиза Абдурасулова ушбу ҳодисадан сўнг кўплаб саволлар юзага келган, дейди.\n"Авваламбор, бу қандай касалликка қарши эмлов эди? Бизда ҳозиргача бу вакцина қаердан олиб келингани ҳақида маълумот йўқ. Бу эмдорининг сертификати бўлганми? Яна бир муҳим савол, нима учун бўлажак ҳожиларни эмлаш тадбирини бир хусусий тиббий ширкатга юклашга қарор қилинган? Биз бу ҳақда прокуратура ва миллий хавфсизлик қўмитасига хабар қилдик", дейди Азиза Абдурасулова.\nЎш вилоят тиббиёт масъуллари айнан эмлаш Ҳабиба Фирдавсхонова ўлимига сабаб бўлган деб аниқ айтиб бўлмайди, дейишган.\nКекса аёл олдин бир марта инсултни бошидан ўтказганини, шу туфайли унинг организми вакцинани кўтара олмаган бўлиши мумкинлигини айтишган ўшлик шифокорлар.


ЎзА - Ижарада яшаган аёл уй жиҳозларини ўғирлаб кетди\n12.09.2018 10:48 Чоп этиш версияси\nХалқимизда “Эгилган бошни қилич кесмайди” деган мақол бор. Кўп ҳолларда инсоннинг қилган хато ишидан чин кўнгилдан пушаймон эканлигини билдиришига халқимизга хос кечиримлилик, бағрикенглик билан жавоб қайтарилади.\nХоразм вилояти Урганч шаҳрида яшовчи ёшликнинг ўйинқароқлик дамларидан ўтган, 37 ёшли Лолабиби Қайсарова (исм-шарифи ўзгартирилган) ўзига билдирилган ана шундай ишончни оқламади.\nУ 2017 йилнинг январь ойида фирибгарлик жиноятини содир этганликда айбдор, деб топилиб, озодликдан маҳрум қилиш жазосига ҳукм қилинган эди. Мамлакатимиздаги инсонпарварлик, кечиримлилик тамойили асосида бу аёлга нисбатан тайинланган озодликдан маҳрум қилиш жазоси 2017 йилнинг июль ойида ахлоқ тузатиш ишлари жазосига алмаштирилди.\nЛолабиби Қайсарова жорий йилнинг июль ойида Урганч шаҳридаги уйлардан бирини ижарага олиб яшай бошлайди. Уйнинг бир хонасида хонадон эгасининг буюмлари сақланаётгани боис ўша эшикка қулф ўрнатилади. Лекин Қайсарова орадан кўп ўтмай, берк хонанинг қулфини бузади. У ерда сақланаётган умумий қиймати 2 миллион 130 минг сўм бўлган газ плитаси ва 4 та гиламни ўғирлаб кетади.\nКунларнинг бирида ижарада яшовчининг ҳолидан хабар олиш учун келган хонадон эгаси уйдаги тартибсизлик ҳамда ўзига тегишли жиҳозларининг йўқлигини кўриб, ички ишлар идорасига мурожаат қилади. Олиб борилган суриштирув ишлари натижасида Лолабиби Қайсарова кирдикорлари фош этилади. Ўғирлаб кетилган буюмлар эгасига қайтарилади.


Канада ва Австралия Токио олимпиадасида иштирок этишдан бош тортди\n05 декабр 2020, Тошкент вақти: 17:39\nКанада олимпия қўмитаси коронавирус пандемияси туфайли бу йил Токиода бўлиб ўтадиган ёзги Олимпиада ўйинларида иштирок этишдан бош тортди. Кейинроқ Австралия олимпия қўмитаси ҳам худди шундай қарорга келди.\nКанада Халқаро олимпия қўмитаси ва Жаҳон соғлиқни сақлаш ташкилотини ёзги Олимпиадани бир йилга кечиктиришга чақирди.\nАвстралия қўмитаси эса спортчилар 2020 йилдаги эмас, балки 2021 йилдаги ёзги ўйинларга тайёргарлик кўришларини билдирди.\nТокиодаги Олимпиадани пандемия туфайли кечиктириш илтимоси билан Халқаро олимпияси қўмитасига аввалроқ Норвегия ва Бразилия ҳам мурожаат қилганди.\nХОҚ раҳбари Томас Бах ёзги Олимпиадани кўчириш эҳтимолига оид қарор яқин тўрт ҳафта ичида қабул қилинишини билдирган.\nЯпония бош вазири Синдзо Абэ 23 март куни парламентда қилган чиқишида Олимпиада муддати кўчирилиши мумкинлигини эҳтимолдан соқит қилмаган.Бироқ у ҳам ХОҚ каби ўйинлар тамоман бекор қилиниши мумкинлиги айтмаяпти.\nТокиодаги Олимпиада шу йил 24 июлидан 9 августигача бўлиб ўтиши керак эди.


АҚШ қўлловидаги коалиция Раққани “Ислом давлати”дан озод қилиш учун жанг бошлади\n07 август 2020, Тошкент вақти: 14:14\nСурия демократик кучлари иттифоқи жангчилари.\nСурия исëнчиларининг АҚШ томонидан қўллаб-қувватланаëтган Сурия демократик кучлари иттифоқи Раққа шаҳрини “Ислом давлати”дан озод қилиш учун ҳужум бошланганини билдирди.\nБританияда жойлашган Инсон ҳақлари бўйича Сурия обсерваториясининг билдиришича¸ бугун саҳарда кудр ва араб қуролли гуруҳлари коалицияси Раққа шарқи ва шимолидан ҳужумга ўтган.\nСурия ва Ироқдаги “Ислом давлати” истеҳкомларига қарши ҳужум қилаëтган бу коалиция¸ Раққа учун жангларнинг "узоқ ва қийин" бўлажагини билдирди.\nРасмийларга кўра¸ “Ислом давлати” ўз халифати маркази деб эълон қилган Раққада 3-4 минг атрофида жангари бор.\nРаққа жанги арафасида Ироқ ҳукумати кучлари Мосул шаҳрини ишидчилардан тўлиқ тозалашга оз қолганини эълон қилди.\nИроқ ва Суриядаги каттагина ҳудуд 2014 йил июнида “Ислом давлати” назоратига ўтган эди.


Асакабанк Бошқарув раисига иккита ўринбосар тайинланди\nАсосий/Сўнгги янгиликлар/Асакабанк Бошқарув раисига иккита ўринбосар тайинланди\nНашр қилинган сана: 23.05.2022 16:39\n“Асакабанк” АЖ Ижро аппарати бошлиғи Саъдулла Талибджанов ҳамда Риск департаменти директори Сардорбек Умаров банк Бошқарув раисига ўринбосар этиб тайинландилар. Бу ҳақда Bankers.uz'га банк матбуот хизмати хабар берди.\nСаъдулла Талибджанов ва Сардорбек Умаров. Фото: Bankers.uz\nС.Талибджанов - 1984 йилда туғилган. Тошкент давлат иқтисодиёт университетида, Банк молия академияси ҳамда Урал давлат иқтисодиёт университетида магистратура йўналишлари бўйича таҳсил олган.\nМеҳнат фаолияти давомида "Ўзбектуризм" компаниясида, Ўзмиллийбанк Тошкент шаҳар филиалларида ҳамда Самарқанд вилоят бошқарувчиси лавозимида фаолият кўрсатган. Асакабанкда 2019 йилдан буён ишлаб келмоқда.\nСардорбек Умаров — 1984 йилда туғилган. Тошкент молия институтида 2009 йилда бакалавр босқичини, 2014 йилда магистрни тамомлаган. 2020 йилда London Business School'ни тугатган.\n2006-2012 йилларда Асакабанк филиалларида, 2012-2018 йилларда Бош офисда фаолият юритган. 2018-2019 йилларда “Ўзшаробсаноат” АЖ раиси ўринбосари лавозимида ишлаган. 2019 йил апрель ойидан Асакабанкда Риск департаменти директори сифатида ишлаб келмоқда.\nМавжуд тартибга кўра, Сардорбек Умаров ва Саъдулла Талибджанов номзодлари Марказий банк билан келишилиши лозим. Шундан сўнг, улар лавозим мажбуриятларини бажаришга киришиши мумкин.


Қозоғистон Ички ишлар вазирлиги: ўзбекистонлик сериал қотиллар қўлга олинди - BBC O'zbek\nImage caption Тўрт аёл жасади Олма-Отага элтадиган йўл четида топилган.\nҚозоғистон Ички ишлар вазирлиги хабар қилишича, Ўзбекистонга чегарадош Жанубий Қозоғистон вилояти ҳудудида ва Тошкент атрофида аёлларни ўлдириб, қурбонларга тегишли буюмларни ўзлаштиришда гумон қилинган икки Ўзбекистон фуқароси ҳибсга олинган.\nБу ҳақда Остона шаҳрида ўтказилган брифингда Ички ишлар вазирлиги матбуот хизмати раҳбари Нурдилда Ораз маълум қилган.\nМатбуот хизмати раҳбари айтишича, узоқ вақт олиб борилган қидирув натижасида ўтган ҳафтада икки Ўзбекистон фуқароси ҳибсга олинган, уларнинг икки нафарининг ҳам ёши 26 да.\nУлар Қозоғистоннинг Жанубий Қозоғистон вилояти ҳудудида, Чимкент шаҳри атрофи ва Ўзбекистон ҳудудида қотилликлар содир этганликда гумон қилинмоқдалар.\nҚозоғистон Ички ишлар вазирлиги матбуот хизмати раҳбари Нурдилда Ораз айтишича, гумондаги шахслар 2011 йилнинг март ойидан 2012 йил март ойигача тўрт қотилликни содир этганлар, деб кўрилмоқдалар.\nТерговда аниқланишича, қотиллар хусусий такси киракашлар сифатида ўз хизматларини таклиф қилганлар, икки аёл темир йўл поездидан тушиб ўз уйигача боргунча автомобил ичида бўғиб ўлдирилганлар, жасадлари йўл четига ташлаб кетилган.\nАёлларнинг қимматбаҳо буюмлари Тошкент шаҳри бозорларида пулланган, дейишмоқда Қозоқ изқуварлари.\nУларнинг айтишича, бу икки шахснинг учинчи шериги ҳам бўлган, у эса Тошкент шаҳри ва Тошкент вилоятида 7 аёлни ўлдирган, деб гумон қилинмоқда.\nАйрим оммавий ахборот воситаларида Ўзбекистон пойтахтида сериал қотилликлар содир этилаётгани ҳақида хабарлар пайдо бўлган, бироқ Ўзбекистон ҳуқуқ-тартибот органлари бу ҳақда расман маълумот бермаганлар.\nҚозоғистон Ички ишлар вазирлигига кўра, Тошкент ва унинг атрофида етти аёл 2011 йилнинг ноябр ва декабр ойларида ўлдирилганлар.


Саудия шаҳзодаларидан бири мухолифат сафига ўтди « Ўзбекистон Халқ Ҳаракати\nСаудия шаҳзодаларидан бири мухолифат сафига ўтди\n29 July 2013 - 9:22\nШаҳзода Холид бин Фарҳон интернет ижтимоий тармоқларидан бири орқали ўзининг Саудия режимини тарк қилганини ва мухолифатдаги Исломий Ислоҳ Ҳаракатига қўшилганини баён қилди.\nУшбу баёнотида шаҳзода Холид ўзи билан айни тушунчада бўлган бошқа шаҳзодаларни ҳам “Аллоҳ ризоси учун овозларини чиқаришга” давъат қилди. Унинг айтишича, ўзи ва оиласи ҳозирги ҳукмрон оила билан оғир тажрибаларга эга бўлган. Шаҳзода Холид баёнотида “Шарафим билан Саудия Арабистонини бошқараётган Сауд оиласини тарк қилмоқдаман”, деган.\nШунингдек, Шаҳзода Холид мавжуд режимнинг ўзи ва оиласига берган азобларини мухолифатдаги Ислоҳ Ҳаракатига оид телеканалда ошкор қилишини айтган.\nРежимига мухолиф бўлган Исломий Ислоҳ Ҳаракати Саъд ал Фақиҳ раҳбарлигида 1996дан бери Саудия қироллигидан инсон ҳуқуқлари ва сиёсий эркинликлар масаласида ислоҳотлар ўтказишини талаб қилиб келмоқда.\nВикипедия маълумотларига қараганда Саудиядаги ҳукмрон оиланинг 25000 яқин аъзоси бўлиб, улардан 200 га яқини шаҳзода унвонига эгадир. Ҳозирги қирол Абдуллоҳ бин Суад 63,2 миллиард доллар бойлик билан (ru.wikipedia.org) дунёнинг энг катта бойларидан ҳисобланади.


Икки йилдан буён ноғорани кимга чаляпмиз? – Норбоева | Qalampir.uz\nИкки йилдан буён ноғорани кимга чаляпмиз? – Норбоева\nЖамият\t21 Декабрь 2020 22:05 14877\nЎзбекистон Республикаси Олий Мажлиси Сенати раиси Танзила Норбоева мамлакатда аёлларнинг раҳбарлик лавозимларига тайинланиши хўжакўрсинга бўлмаслиги кераклигини айтмоқда. Унинг қайд этишича, раҳбарликка тайинланаётган аёллар фақат аёл бўлгани учун эмас, балки билими ва тажрибаси билан бошқалардан устун бўлгани учун ҳам шу лавозимни эгаллаётганини тан олиш керак. Бу ҳақда Норбоева бугун, 21 декабрь куни Ўзбекистон Республикасининг Гендер тенгликни таъминлаш масалалари бўйича комиссиясининг йиғилишида гапирди.\nЙиғилишда Норбоева қўл телефони орқали ижтимоий тармоқдаги айрим фикрларни ўқиб эшиттирди.\n“Гендер тенглиги сунъий йўллар билан эмас, табиий равишда амалга оширилиши керак. Яъни раҳбарликка 6 та номзод бўлса, шулардан 5 таси эркак, 1 таси аёл бўлиши керак. Аёлнинг айнан аёл бўлгани учун эмас, 5 та эркак номзоддан кўра тажрибали, билимли, шу “кресло”га лойиқ бўлгани учун тайинлаш керак”, деб ёзган ижтимоий тармоқ фойдаланувчиларидан бири.\n“Шу ҳақида гапиряпмиз биз ҳам. Икки йилдан буён ноғорани кимга чаляпмиз? Биз ҳам шундай бўлсин деяпмиз”, дейди Норбоева.\nИжтимоий тармоқ фойдаланувчиси ўз фикрида собит давом этаркан, “шунчаки аёл бўлгани учун тайинланган ҳокималаримиздан эса шу пайтгача яхши янгилик эшитмадик”, деб мулоҳазаларини якунлайди. Норбоева эса унга ўша ҳокимлар раҳбарлик қилаётган туманларга бориб, уларнинг фаолияти билан танишишни тавсия этди.\n“Aёлни аёл бўлгани учун раҳбарликка тайинлайдиган бўлсак, анча йиллар олдин анча йиллар олдин тайинлаб қўйган бўлар эдик. Биз 6 минг нафар аёлни махсус раҳбарлик лавозимларига тайинладик. Бундан хулоса қилиб олишингиз мумкинки, биз аёлларни депутатлик, сенаторлик, ҳокимликка ёки бошқа лавозимларга тавсия қилаётган бўлсак ёки уларни тайинлаб қўйиб, иш берувчиларга, сиёсий партияларга берган бўлсак, ана ўшаларнинг ичидан аёллар ўзининг салоҳияти ва билими билан ютиб чиқди. Сайловда ҳеч ким аралашгани йўқ. Улар эркаклардан афзал бўлгани учун, 32 фоиз аёллар депутатликка сайловда ютиб чиқди. Ҳеч ким уларни аёл бўлгани учунгина депутатликка сайлагани йўқ. Халқ ҳам ёпиқ шаклда овоз берган. Шунинг учун мен бундай фикрларни бироз ўйлаб ёзиш керак, деб ўйлайман. Бир томонлама қараш керак эмас. Мен ҳар доим Гендер комиссиясининг раиси сифатида ўз позициямни эълон қилганман. Нафақат ўзим, балки Гендер комиссиямизнинг позицияси: аёл кишини фақат аёл бўлгани учун раҳбарлик лавозимига қўйиш керак эмас, у фақат эркакдан устун бўлсагина, талабларга тенг жавоб берсагина раҳбар лавозимига танлаб олиниши керак”, дейди Танзила Норбоева юқоридаги фикрларга жавобан.\nЭслатиб ўтамиз, Андижон вилоятининг Бўстон тумани, Наманган вилоятининг Тўрақўрғон тумани ва Қашқадарё вилоятнинг Қарши туманига ҳам аёл ҳокимлар тайинланган эди.\n23 Январь 11:45 39445\n24 Январь 21:32 37719\n24 Январь 13:55 28704\n24 Январь 14:11 26415\n25 Январь 09:19 24452


Хитой бутун бошли мамлакатларни интернетдан узиб қўйиши мумкин! - Terabayt.Uz\nАҚШ бош прокурори Уильям Барр баёнотига кўра, Хитойда бошқа мамлакатларни интернетдан узиб қўйиш имкони юзага келиши эҳтимоли юқори. Бу эса унинг 5G технологиялари борасидаги етакчилигидан келиб чиқади, дейди у.\nЎҚИНГ: Яқин орада 5G-смартфонлар бозорининг нақ ярмини шу компания эгаллайди!\n«Агарда саноат интернети Хитой технологияларига боғлиқ бўлса, у бутун бошли мамлакатларни истеъмолчилар ва индустрия учун зарур бўлган қурилмалардан узиб қўя олади», – дея таъкидлайди Барр.\nБош прокурорнинг фикрича, АҚШ ўзига иттифоқдош мамлакатлардаги технологик компаниялар билан ҳамкорлик ҳақида ўйлаб кўриши лозим. Бу эса 5G технологиялари борасида Хитойнинг гегемонлиги хавфидан халос этиши мумкин. Huawei билан рақобатлаша оладиган компаниялар сифатида у Nokia ҳамда Ericsson компанияларини тилга олган.\nУильям Барр бешинчи авлод уяли алоқа технологиялари соҳасида ўз мамлакати Хитойдан анча орқада эканини тан олди. Шу билан бирга, у Хитой шунчаки АҚШ ва бошқа мамлакатлар технологияларини ўғирлаяпти, дея қистириб ҳам ўтди.\n#5G #5G тармоғи #Huawei #интернет #Nokia #АҚШ #Хитой #янги технологиялар #5G технологияси


Ўшда миллатлар аро низолардан сўнг биринчи бора кенг кўламли ёшлар анжумани ўтди | ҚИРҒИЗИСТОН ЯНГИЛИКЛАРИ\nЎшда миллатлар аро низолардан сўнг биринчи бора кенг кўламли ёшлар анжумани ўтди\nҚирғизистоннинг турли ҳудудларидан йиғилган 400га яқин ёшлар «Жаштар Кэмп» анжуманида иштирок этдилар. Бу Ўшдаги маҳаллий қирғизлар ва ўзбеклар орасида ўтган миллий низодан сўнг уюштирилган энг катта анжуманлардан бири бўлди.\n«Жаштар Кэмп» биринчи марта Ўшда ўтказилди. Бир йилдан бироз кўпроқ вақт аввал бу ҳақда тасаввур қилиш ҳам қийин эди — 2010 йилнинг июн ойида жанубнинг бир қатор шаҳар ва қишлоқларини миллий низо қуршаб олган эди.\nАвваллари «Жаштар Кэмп»нинг барча анжуманлари мамлакат пойтахти Бишкекда ўтарди, бироқ бу сафар анжуман ташкилотчилари жануб ёшларини ҳам «фаоллаштириш» мақсадида уни Ўшда ўтказишни маъқул топдилар.\n«Бишкекда турли тадбирлар кўплиги учун, пойтахт ёшлар фаолроқ. Ҳудудлардаги муаммо ечилмай қолаётгани сабаб, ёшлар анжуманни нафақат Ўшда, балки бошқа вилоятларда, ҳатто қишлоқларда ҳам ўтказиш ташаббуси билан чиқдилар», —деди «Жаштар Кэмп» лойиҳа координатори Мирбек Токтогараев.\nБу каби анжуманларнинг ўтказилиши ёшларнинг келажакда иш ўринларини топишлари учун яхши имконият эканини қўшиб ўтди координатор.\nТадбир Ўш давлат университетининг электрон кутубхонасида ўтди. Саккиз соат давом этган анжуман кўпчиликнинг ўз вақтларини тасарруф қилишларига имконият яратди.\nАнжуман бир вақтда ўтувчи 30 дақиқалик лекцияларга бўлинган бўлиб, иштирокчилар ўз хоҳишларига биноан лекцияни танлаш имконига эга бўлдилар.\nТадбир жами тўрт асосий йўналиш — «Бизнес ва тадбиркорлик», «Мафкура ва шахсий такомиллашиш», «Фуқоролик тузилиш» ва «Янги медиа ва ахборот-коммуникатив технологиялар» бўйича олиб борилди.\nАнжуман спикерларидан бири — тадбиркор Эрмек Ниязов фикрича, ёшлар тадбиркорликка янада яқинроқ бўлишлари керак.\n«Мен талабалар кўзларида бизнесмен бўлиш иштиёқини кўрдим. Уларни тўғри йўлга йўллаш ва шу каби тадбирлар орқали улар орасидан тадбиркорларни етишиб чиқишига ҳаракат қилиш лозим», —деди Ниязов.\nМазкур тадбирда Қирғзистон парламенти депутати Дастан Бекешев ҳам иштирок этди.\n«Ўш ва Бишкек ёшларининг интеграцияси»\nАнжуманга ўз тажрибалари билан ўртоқлашгани келган лекторларнинг аксарияти «Клооп» билан суҳбатда ёшларга берган маслаҳатларининг келажакда янги ғояларнинг пайдо бўлишига турки бўлишини билдирдилар.\nБуюк Британиядаги Эксетер олийгоҳи тадқиқотчиси Асел Доолаткелдикова сўзларига кўра, «Жаштар Кэмп» Ўш ва Бишкек ёшларининг интеграцияси учун ўзининг улкан ҳиссасини қўшмоқда.\nЖалолободлик иштирокчи Андрей эса, лекциялар рус тилида ўтгани учун хурсанд эканини айтди.\n«Мен кўп тадбирларда иштирок этганман, лекин бу сафаргиси менга жуда ёқди. Ўзим учун жуда кўп фойдалар олдим ва эндиликда қўрқмай кичик бизнес очсам ҳам бўлаверади», —деди иштирокчи.\nЁшлар анжумани Қирғизистонда учинчи бор ўтказилмоқда. Анжумандан кўзланган мақсад мамлакат ёшларини фуқоролик жамиятида фаолроқ қатнашишга қизиқтириш.\nТингловчилар мазкур анжуманда саволларни муҳокама қилиш, интерактив мулоқот ва лекторларнинг чиқишларидан фойда оладилар. Анжуман «Баркэмп» усулида ўтади.\n«Баркэмп» – халқаро конференция ҳисобланиб, у конференция иштирокчиларининг ўзлари тарафидан уюштирилади. Анъанага мувофиқ, кўпинча «баркэмплар» интернет ва янги технологиялар ривожига бағишланиб ўтказилади.\nАввалги мақолаҚирғиз тили 2012 йил бошига «Гугл Транслейт»да ишга тушиши мумкин\nНавбатдаги мақолаҚирнетда «Фэйсбук» ёпилиши ҳақида машъум хабар тарқади


Аллоҳдан нимани сўрашни биламизми? - Баҳоуддин Нақшбанд ёдгорлик мажмуаси маркази\nАллоҳдан нимани сўрашни биламизми?\n04 апрел 2020 й.\nАллоҳ таолонинг биз бандаларга ато этган неъматлари шу қадар кўпки, ҳатто уларни санаб саноғига ета олмаймиз. Шубҳасиз, улар орасида офият иймондан кейинги энг улуғ неъматдир. Шу боис, Набий соллаллоҳу алайҳи васаллам эрта-ю кеч Аллоҳ таолодан офиятни сўраб дуо қилар эдилар. Бу ҳақида Абдуллоҳ ибн Умар розияллоҳу анҳумодан ривоят қилинади: Расулуллоҳ соллаллоҳу алайҳи васаллам кечки пайтда ҳам, тонг отганда ҳам ушбу дуоларни тарк этмас эдилар: “Эй Аллоҳ, албатта, мен Сендан дунё ва охиратдаги офиятни сўрайман. Эй Аллоҳ, албатта, мен Сендан афв (кечиришинг)ни ҳамда диним, дунёйим, аҳлим ва молимда офиятни сўрайман. Эй Аллоҳ, камчилигимни беркит, қўрқинчларимдан омонлик бер. Эй Аллоҳ, олдимдан ва ортимдан, ўнгимдан ва чапимдан ҳамда устимдан мени муҳофаза қил. Остимдан кутилмаганда ҳалокатга дучор қилинишимдан Сенинг улуғлигинг ила паноҳ тилайман” (Абу Довуд ривояти).\nУламолар офиятни қуйидагича таърифлайдилар: дунёдаги офият – динда фитнага тушиб қолишдан, жисмда турли хасталикларга дучор бўлишдан, аҳли-оила ва мол-у мулкда талофатга рўбарў бўлишдан саломат бўлмоқлик.\nДинда фитнага тушиб қолишнинг маъноси шуки, инсонда эътиқодий адашиш, шак-шубҳалар, нафсоний шаҳватлар, шайтоний васвасалар, тоатларни бажаришда камчиликка йўл қўйиш ва бундан бошқа дин-у диёнатга зарар берувчи ҳолатларнинг юзага келишидир. Дунёдаги офият сўралганида мана шундай нохушликлардан ҳам саломатлик сўралган бўлади.\nОхиратдаги офият эса қабр азобидан, Қиёматнинг даҳшатидан ва дўзах азобидан саломат бўлишдир.\nПайғамбаримиз соллаллоҳу алайҳи васаллам саҳобаларга ҳам Аллоҳдан офият сўрашни тавсия қилар эдилар. Аббос ибн Абдулмутталиб розияллоҳу анҳудан ривоят қилинган ҳадисда у зот айтадилар:\n– Эй Аллоҳнинг расули, менга Аллоҳ азза ва жалладан нима нарсани сўрашимни ўргатинг, - дедим.\n– Аллоҳдан офиятни сўранг, - дедилар.\nБир неча кун ўтди. Сўнг келиб, эй Аллоҳнинг расули, менга Аллоҳ азза ва жалладан нима нарсани сўрашимни ўргатинг, дедим. Шунда у зот менга: “Эй Аббос, эй Расулуллоҳнинг амакиси, Аллоҳдан дунё ва охиратдаги офиятни сўранг”, - дедилар (Термизий ривояти).\nАбу Бакр розияллоҳу анҳу минбарда туриб йиғладилар ва дедилар: Расулуллоҳ соллаллоҳу алайҳи васаллам аввалги йили минбар узра турдилар ва йиғлаб айтдилар: “Аллоҳдан афвни ва офиятни сўранглар. Чунки ҳеч кимга имондан кейин офиятдан кўра яхшироқ нарса берилмади” (Термизий ривояти)\nБугунлик кунда дунё бўйлаб коронавирус касаллиги кенг тарқалаётган, инсониятни қаттиқ ташвишга солаётган бир пайтда, биз мўмин-мусулмонлар бу хасталикнинг олдини олиш мақсадида эълон қилинган карантин қоидаларига тўлиқ амал қилиш ила зоҳирий сабабларни бажаришимиз керак. Шу билан бирга, ҳар бир иш Аллоҳнинг изни ва иродаси билан бўлишига қатъий ишонган ҳолда тавба-тазарруда бўлишимиз, дуою илтижоларимизда набавий кўрсатмага биноан доимо Аллоҳ таолодан офиятни сўрашимиз лозимдир. Ана шунда Аллоҳ таолога энг севикли дуони қилган бўламиз. Зеро, Муоз ибн Жабал розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам: “Ҳеч бир банда “Эй Аллоҳ, албатта, мен сендан дунё ва охиратдаги офиятни сўрайман”, дейишидан кўра Аллоҳга севиклироқ дуони қила олмайди”, - дея марҳамат қилдилар (Табароний ривояти).\nАллоҳ таоло барчамизга дунё ва охиратда офиятни ато этсин!\nМаҳмудов Асрорхон тайёрлади.


Маълумки, Интеллектуал мулк агентлигининг ҳудудлардаги марказлари тарғибот ишларини мунтазам олиб бориши натижасида товар белгиларидан рухсатсиз фойдаланиш ҳолатлари камаймоқда.\nФарғона шаҳрида Интеллектуал мулк ҳимояси маркази томонидан савдо комплекслари ва хизмат кўрсатиш шахобчаларида кузатувлар ўтказилганда “SILVER WATER” товар белгисига адаштириб юбориш даражасида ўхшаш бўлган “Hamza Oltiariq” минерал ичимлик сувлари сотилаётганлиги аниқланди.\nМарказ ходимлари тадбиркорга “SILVER WATER” товар белгиси ҳуқуқ эгасининг ҳуқуқларини бузувчи ҳаракатларни тўхтатиш ҳақида тақдимнома киритишди. Тадбиркор ўз хатосидан тўғри хулоса чиқариб, қонунга зид бўлган ҳаракатни тўхтатди ва “Hamza Oltiariq” ёрлиқларига ўзгартириш киритилди.\nУмиджон Назиров, Фарғона вилояти Интеллектуал мулк ҳимояси маркази раҳбари:\n- Тадбиркорларга ноқонуний хатти-ҳаракатлари юзасидан ўз вақтида огоҳлантириш бериш орқали асл тадбиркор ҳуқуқларини ҳимоя қиламиз. Шунингдек, ҳуқуқбузарга ўз товар белгисини яратиш бўйича ёрдам бериб, соғлом рақобат муҳитини яратамиз. Албатта бу орқали истеъмолчилар маҳсулот танлашда адашмайди ва ўзлари билган товарни харид қилишади.\nҲурматли тадбиркорлар! Қонунга риоя қилинг ва ўзгалар брендидан шартнома асосида фойдаланинг ёки ўз брендингизни яратинг!\nМаълумот учун Интеллектуал мулк агентлигининг (71) 232 50 54 ёки Фарғона вилоят Интеллектуал мулк ҳимояси марказининг (97) 214 09 37 рақамларига боғланинг.


Абдулла Шер (1943) | www.ziyouz.uz\nБош саҳифа Ўзбек зиёлилариАбдулла Шер (1943)\nАбдулла Шер 1943 йил 5 августда Тошкент вилояти Чиноз туманининг Йўлтушган қишлоғида ҳунарманд-мисгар оиласида туғилган. Тошкент Давлат Университети (ҳозирги ЎзМУ) журналистика факультетини тамомлаган.\n1969 йилдан бошлаб “Гулистон” журналининг адабий ходими, бўлим мудири, масъул котиби, “Ўзбекистон физкультурачиси” газетаси муҳаррири ўринбосари лавозимида ишлаган. 1970-81 йилларда Москвадаги Олий адабиёт курсида таҳсил олган. 1981-1984 йиллар мобайнида “Ёшлик” журналининг масъул котиби, Ўзбекистон Ёзувчилар Уюшмаси биринчи котиби ўринбосари, Ёзувчилар Уюшмаси Тошкент вилояти бўлимининг масъул котиби лавозимида ишлади. 1989 йилдан 2011 йилгача Ўзбекистон Миллий Университети Фалсафа факультети Этика ва эстетика кафедрасида катта ўқитувчи, доцент ва кафедра мудири лавозимларида фаолият юритди.\nАбдулла Шер 1975 йилдан буён Ўзбекистон Журналистлар уюшмасининг, 1977 йилдан Ўзбекистон Ёзувчилар Уюшмаси аъзоси. 2000 йилда унга “Олий таълим аълочиси” унвони берилди.\nУнинг биринчи шеърлар тўплами “Кўклам табассуми” 1973 йили чоп этилган. Шундан кейин у “Алёр” (1977), “Атиргул сояси” (1979), “Роз” (1980), “Куз ҳилоли” (1983), “Қадимги куй” (1987), “Нуқтадан сўнг” (1989), “Тоқат” (1997), “Ёнаётган йўл” (2007), “Ёмғирлар оралаб” (2009), “Сарбаст қўшиқлар” (2010), “Севги олмоши” (2010), “Севилмаган менинг севгилим” (2010) тўпламлари нашр этилди. Шунингдек у, “Гул йиллар, булбул йиллар” (2012) “Сайланма” номли ва “Асрларнинг асраганлари” насрий тўпламининг муаллифи.\nАбдулла Шер турли йилларда Байроннинг Дон Жуан, Ҳайненинг “Қўшиқлар китоби”ни олмон тилидан таржима қилган. Шунингдек, рус тилидан Пушкин, Лермонтов, Некрасов, Ахматова, Чаренц, Твардовский асарларини ўзбек тилига ўгирган. Айни пайтда Абдулла Шер файласуф олим сифатида “Аҳлоқшунослик”, “Эстетика” фанларидан ўқув қўлланмалар ва дарсликлар муаллифи ҳамдир.\n← Аввалги Аввалги Улуғбек Ҳамдам. Эркин бадиий тафаккур ва бугунги ўзбек шеърияти\nКейинги → Кейинги: Ўзбек халқ оғзаки ижоди (107 та)


Аёллари эъзозланган юрт | Ўзбекистон "Адолат" социал-демократик партияси\n28 Февраль, 11:23 • Аёллар қаноти, Сурхондарё вилояти, Янгиликлар • 529 марта кўрилди • Комментариев к записи Аёллари эъзозланган юрт нет\nАёл, қодир табиатнинг бетакрор мўжизаси. Унинг қалби шунчалар нозикки, гўё япроқ юзида омонат турган шабнамга ўхшайди. Биргина ширин калом уни юмшатиши, кўкларга кўтариши, қилинган арзимас ноўрин ҳаракат, эътиборсиз айтилган сўз унинг тўкилишига сабаб бўлиши мумкин.\nАёлнинг муштдеккина юрагига жо бўлган меҳрни дунёларга сиғдираолмайсиз. Аммо, ана шу, нозик хилқат вакиллари ўрни келганда шунчалар ғурур касб этадиларки, бу ғурур билан энг юксак чўқиллар ҳам беллашишга ожиз. Тўмариснинг жасорати, Қурбонжон додхоҳнинг қаҳрамонлиги, Нодирабегимнинг мардлиги фикримиз исботидир.\nИстиқлол йилларида мамлакатимизда хотин-қизларнинг фаоллигини ошириш уларни нафақат оилада балки, жамиятда ҳам муносиб ўринга эга бўлишлари учун барча шароит ва имкониятлар яратиб бериш йўлида кўплабик ишлар амалга оширилди. Айни жараёнда хотин-қизларнинг истеъдодларини қўллаб-қувватлаш уларни ўлмас қадриятларимизга ҳурмат руҳида тарбиялаш йўлида олиб борилаётган ишлар таҳсинга сазовор.\nПартиямизнинг Сайловолди дастурида қайд этилганидек, аёлларнинг ижтимоий-сиёсий фаоллигини янада ошириш орқали мамлакатимизнинг ижтимоий ва сиёсий ҳаётида хотин-қизларнинг тўлиқ ва тенг иштирокини таъминлаш, уларнинг давлат органлари барча бўғинларида қарор қабул қилиш жараёнидаги иштирокини кафолатлаш масаласи устувор вазифалар сирасига киради.\nЎзбекистон “Адолат” СДП Сиёсий Кенгаши ташаббуси билан партия тизимида анъанавий тарзда ўтказилиб келинаётган “Йилнинг энг фаол адолатчи аёли” кўрик-танловини ана шу йўлда амалга оширилаётган муҳим сайъ-ҳаракатлар сирасига киритиш мумкин. Шу мақсадда ўтказилган кўрик-танловининг Сурхондарё вилоят босқичида иштирок этган фаол аёллар ўзларининг ҳар жиҳатдан билимдонлиги, сиёсий саводхонлиги ҳамда ҳозиржавоблиги, кенг дунёқараши ва ижодий салоҳиятларини намоён этишди.\nДилрабо Нармуратова, Сурҳондарё вилояти “Аёллар қаноти” раиси:\n– Партиямизнинг Сурхондарё вилоятида 13 минг нафардан ортиқроқ аъзолари бўлса, бунинг 51 фоиздан кўпроғини хотин-қизлар ташкил этади. Истиқлол берган шукуҳ юртдошларимиз ишида катта фаоллик ва жўшқинлик, қалбида эса эзгулик ҳиссини тарбияламоқда. Шуниси эътиборга моликки, оила, маҳалла ва жамият маънавиятини юксалтиришга, миллий қадриятларимизни турмуш-тарзимизга чуқур сингдиришга бағшлаб келаётган аёллар ҳам сафдошларимиз орасида талайгина. Ушбу кўрик-танлов ҳам бу борада аёлларимизнинг фаоллиги ва жамиятимиз ривожи йўлида уларнинг ҳам иштироки катта эканлигини кўрсатди.\nИштирокчи аёлларнинг чиқишларини кузатиш асносида уларнинг ҳар бири йилнинг энг фаол адолатчи аёли номига муносиб эканлигига гувоҳ бўлинди. Иштирокчилар “Йилнинг энг фаол адолатчи аёли” Республика кўрик-танлови Низомига кўра, 4 та шарт яъни жамият ривожидаги ишларини акс эттирувчи хужжатлари, ижодий ишлари, таништирув, сиёсий билимдонлик ва эркин мавзу шартларида ўзаро беллашдилар. Иштирокчиларнинг чиқишларини баҳолаб борган ҳакамлар ҳайъати хулосасига кўра, Сарисоиё тумани “Буйрапуш” маҳалласи раиси Азиза Ахмедова “Йилнинг энг фаол адолатчи аёли” кўрик танлови вилоят босқичида I-даражали дипломини қўлга киритиб, кўрик танловнинг Республика босқичида иштирок этиш имкониятига эга бўлди.\n– Мен бир неча йилдан буён, “Йилнинг энг фаол адолатчи аёли” кўрик-танловида иштирок этиб келаман. Хотин-қизларнинг жамиятда муносиб ўринга эга бўлишлари ўз иқтидор ва имкониятларини намоён этишларига замин яратиш мақсадида ўтказиб келинаётган мазкур тадбир биз аёлларга илҳом бағишламоқда. Бу йил ўз олдимга албатта, ғолиб бўламан деган мақсадни қўйгандим, ўтган йиллар давомида ортирган тажрибам менга қўл келди ва республика босқичига йўлланмани қўлга киритдим дейди,- “Йилнинг энг фаол адолатчи аёли” кўрик танлови вилоят босқичи ғолиби, “Шуҳрат” медали соҳибаси Азиза Аҳмедова.\nАйтиш керакки, байрамона руҳда ўтган тадбир иштирокчилар ва томошабинлар қалбига кўтаринкилик бағишлади. Танлов якунида ғолилар ва барча иштирокчиларга Ўзбекистон “Адолат”СДП Сурхондарё вилоят Кенгашининг диплом, фахрий ёрлиқ ҳамда эсдалик совғалари топширилди.\nСурхондарё вилоят Кенгаши матбуот котибит.\nАёллари эъзозланган юрт was last modified: Февраль 28th, 2017 by Anvar Egamqulov\n« Бухоронинг фаол адолатчи аёли Илм-фан ривожи — жадал тараққиёт гарови »


Ўтган икки мавсумни жамоамизда ўтказган, жорий йил аввалида фаолиятини Қозоғистоннинг "Окжетпес" клубида давом эттирган марказий ҳимоячи Владислав Касминин АГМК билан ярим йиллик шартномага имзо чекди.\nАГМК билан Ўзбекистон Кубогида зафар қучган ва ўтган мавсум плей-офф доирасидаги Суперлигага ўтиш ўйинида жамоамизни элитада сақлаб қолувчи голга муаллифлик қилган Владислав Касмининга хуш келибсан деймиз!\nАГМК жамоаси ёзги трансфер ойнасида биргина трансфер билан чекланиб қолгани йўқ. Тажрибали таянч ярим ҳимоячи, "Насаф" ҳамда "Қизилқум"даги фаолияти орқали кўпчиликка маълум ва машҳур бўлган Эркин Байдуллаев билан клубимиз йил охирига қадар шартнома имзолади.\nЯнги кўзланаётган марраларга эришишда Байдуллаев АГМК жамоаси учун жон куйдириб хизмат қилишига ишонган ҳолда Эркин Байдуллаевга хуш келибсан деймиз!\nЎтган мавсумдан эътиборан фаолиятини Ўзбекистон чемпионатида давом эттирган ва "Қизилқум"да ўйнаган грузиялик иқтидор соҳиби Элгужа Григалашвили билан ҳам клубимиз шартнома имзолади. Иқтидорли ҳужумкор вингер эндиликда жамоамиз шарафини ҳимоя қилади.\nМавсумнинг иккинчи қисмидан бошлаб Григалашвили жамоамиз учун қатор голлар муаллифига айланишини тилаймиз! АГМК оиласига хуш келибсан, Элгужа!\nАГМК клуби Элгужа Григалашвили ва Эркин Байдуллаевнинг трансфер ҳуқуқини "Қизилқум"дан сотиб олди.\nФаолияти давомида Сербия, Черногория ва Малайзияда ўйнаган черногориялик марказий ҳимоячи Игорь Зонич билан клубимиз йил сўнггига қадар шартнома имзолади. Маҳоратли ҳимоячи эндиликда фаолиятини АГМК жамоаси билан боғлади.\nИгорь Зонич ҳимоя қурғонимиз мустаҳкамланишида ўз ҳиссасини қўшишига ишонган ҳолда АГМК жамоасига хуш келибсан деймиз!\nДавралар оралиғида таркибимизда руй берган ўзгаришлар ҳақида гапирадиган бўлсак, клубни икки легионер Миролюб Костич, Марко Зочевич ҳамда маҳаллий футболчилардан Жасур Ҳасанов, Шоҳназар Норбеков ва Шерзод Файзиев жамоани тарк этишди. Шу ўринда уларнинг жамоамиз учун қилган меҳнатларига раҳмат айтган ҳолда кейинги фаолиятларида омад тилаймиз.\nЖамоага эса икки нафар марказий ҳимоячи, легионерлар Владислав Касминин ва Игорь Зонич, шунингдек тажрибали таянч ярим ҳимоячи Эркин Байдуллаев ва грузиялик ҳужумкор вингер Элгужа Григалашвили келиб қўшилди. Мазкур футболчилар мавсумнинг иккинчи қисмида ва келажакда жамоамиз ютуқларида ўзларининг муносиб ҳиссаларини қўшган ҳолда янги марраларни биргаликда забт этишимизга ишонамиз.\nАГМК жамоасига келган футболчилар ҳақида:\nТуғилган санаси: 16.10.1991\nЎйнаган жамоалари: "Банат Зренянин", "Телеоптик Земун", "Младост Лучани", "Напредак", "Безания", "Сутеска", "Рад Београд", "Теренггану", АГМК\nТуғилган санаси: 17.01.1990\nЎйнаган жамоалари: "Нафтан", "Полоцк", "Волна", "Гранит", "Витебск", "Неман", АГМК, "Окжетпес", АГМК\nТуғилган санаси: 30.12.1989\nПозицияси: ҳужумкор вингер\nЎйнаган жамоалари: "Динамо" Тбилиси, "Динамо" Батуми, "Мерани", "Чихура", "Отеллос", "Пафос", "Этникос", "Қизилқум", АГМК\nТуғилган санаси: 04.10.1984\nПозицияси: таянч ярим ҳимоячи\nЎйнаган жамоалари: "Сўғдиёна", "Локомотив", "Бунёдкор", "Динамо", "Насаф", "Қизилқум", АГМК


Чеченистонда саудиялик жанггари Муғаннид ўлдирилди\nРоссия расмийлари Ал-Қойданинг Шимолий Кавказдаги асосий вакили саналган саудиялик жанггари ўлдирилгани ҳақида баёнот берди.\nРоссия Аксилтеррор миллий қўмитасининг маълум қилишича, Муғаннид номи билан танилган Холид Юсуф Муҳаммад ал-Амир 21 апрел куни Чеченистонда давлат хавфсизлик кучлари ўлдирган уч жанггаридан бири бўлган.\nҚўмита матбуот вакили Николай Синцов бу жанггари Доку Умаровга рақиб бўлган муҳим фигуралардан бирига айланган, деб баёнот берди.\n- Аввал қўлга олинган жанггарилардан олинган маълумотларга кўра, кейинги йиллар ичида Муғаннид яширин жанггари гуруҳларга етакчилиб қилию, Доку Умаровнинг рақибига айланган. Сўнгги йиллар ичида Россияда худкушлар иштирокида содир бўлган деярли ҳамма террор хуружларида унинг бевосита аралашуви бўлган,- деди Николай Синцов.\nҚўмита расмийсига кўра, Муғаннид жанггари гуруҳларни хориждан келадиган маблағ билан таъминлаб турган ва Россия кучлари 2002 йилда ўлдирган яна бир араб жанггариси — Ҳаттоб етакчилигидаги кучларга кўмаклашиш учун 1999 йилда Шимолий Кавказга келган.


Хитойлик ота машаққатли уринишлардан кейин 24 йил аввал ўғирлаб кетилган ўғлини топди\n00:40 / 15.07.2021\nХитойда Го Гонтан исмли эркак кўп йиллик машаққатли излашлардан кейин 24 йил аввал ўғирлаб кетилган ўғли билан учрашишга муваффақ бўлди. Ота бунинг учун бутун мамлакат бўйлаб мотоциклда 500 минг кмдан кўпроқ йўл босиб ўтди ва кўплаб машаққатларни бошдан кечирди.\nЭркакнинг ўғли болалик вақтида Шаньдун провинциясидаги уйи олдида ёлғиз ўйнаб юрганда одамфурушлар томонидан ўғирлаб кетилган. Гумонланувчилардан бири – Тан исмли аёл болани ушлаб, автобус бекатига олиб борган. У ерда аёлни Ху исмли шериги кутиб турган. Сўнгра жуфтлик шаҳарлараро автобусда болани қўшни Хэнан провинциясига олиб борган ва у ерда сотиб юборган.\nХитой жамоатчилик хавфсизлиги вазирлиги маълумотларига кўра, полиция боланинг шахсини ДНК таҳлили бўйича аниқлашга муваффақ бўлган. Кейинроқ болани ўғирлаб кетган жиноятчилар ҳам топилиб, қўлга олинган.\nЖигарбандидан айрилган эркак ўз ўғлини қидириш вақтида кўплаб машаққатларга дуч келди. Жумладан, у калтакланишлар ва таланишларни бошдан ўтказди, ҳаттоки оч қолган кунлари ҳам бўлди. Ота ўғлини қидириш вақтида 10та мотоциклни алмаштиришига, бор будини сарфлашига тўғри келди. Эътиборлиси, у бу вақт ичида 7 нафар ўғирлаб кетилган бошқа болани топишда ва ота-онасига қайтаришда ёрдам берди.\nВа ниҳоят, 2021 йилда ота ўзининг анча улғайиб қолган ўғли билан топишиш бахтига муяссар бўлди. Таъкидланишича, ўғил ўқишни битириб, ҳозирда ўқитувчи бўлиб ишламоқда.\nХитойда болалар ўғирлиги катта муаммо ҳисобланади. Маълумотларга кўра, Хитойда ҳар йил 20 минггача бола ўғирлаб кетилади. Улардан кўпчилиги мамлакат ичида ва хорижда боқиб олиш учун сотиб юборилади.


05:00 / 06.03.2017 2045 pdf Ўқиш режими + -\nҲозирги кунда кишилар орасида ахлоқсизлик, разолат ва турли жиноятлар шу даражада кенг тарқалдики, бутун олам аянчли аҳволда қолди. Аллоҳни эсдан чиқариш, Унинг улуғлигини унутиш бунинг энг асосий сабабидир. Аллоҳдан қўрқиш доимо руҳий ҳаётнинг асосларидан бўлиб келган. Чунки бу нарса инсониятни яхшилик чўққиларига олиб чиққан. Шу фикрни кишилар қалбига жо қилиш учун келган барча динлар уларга Аллоҳнинг ғазаби бу дунёю у дунё азобига гирифтор қилишини баён этган. Аллоҳдан қўрқмас экан, инсон ҳеч қандай ёмонликдан қайтмайди, ҳавойи нафси нимани хоҳласа, шуни қилади, бу йўлда ўзидан бошқаларга қандай жабру ситамлар етиши ҳақида қайғурмайди. Инсонни ўзидан бошқага ёмонлик қилишдан қайтариш учун кишилар томонидан тузилган қонун-қоидалар ҳозиргача ҳеч қандай фойда бергани йўқ.\nИслом эса ёмонлик қилганларга муносиб азоб-уқубатларни қонунлаштириш билан бирга, доимо Аллоҳдан қўрқиб туриш, Унинг азобидан хавфда бўлишни кишиларга эслатиб келган. Шундагина кишилар Аллоҳга итоат этадилар ва Унинг розилигига муяссар қилувчи тўғри йўлдан борадилар. Қуръон оятлари бунинг гувоҳидир:\n«Албатта, ўз Роббларидан ғойибона қўрқадиганлар учун мағфират ва улуғ ажр бордир» (Мулк сураси, 12-оят).\n«Аллоҳ улардан рози бўлди, улар ҳам Ундан рози бўлдилар. Бу Роббидан қўрққанлар учундир» (Баййина сураси, 8-оят).\nАллоҳдан қўрқиш инсонни одоб доирасида шижоатли қилади. Бу эса энг яхши инсоний сифатлардандир. Чунки бундай киши ўз фикрини, ўзи тўғри деб тушунган нарсани очиқ-ойдин айтади, одамларнинг гап-сўзидан, ҳукмдорларнинг ғазабидан қўрқмайди. Нотўғри деб билган ишига асло қўл урмайди, агар одамларга ёқмаса ҳам. Қуръон сураларида мусулмонлар шундай бўлишга чақирилган:\n«Бас, агар мўмин бўлсангиз, улардан қўрқманглар, Мендан қўрқинглар» (Оли Имрон сураси, 175-оят).\n«Улардан қўрқасизми?! Агар мўмин бўлсангиз, қўрқишингизга ҳақли Зот Аллоҳдир!» (Тавба сураси, 13-оят).\n«Аллоҳ йўлида жиҳод қилурлар ва маломатчининг маломатидан қўрқмаслар» (Моида сураси, 54-оят).\nИслом тарихида Аллоҳ йўлида жонларини фидо қилган қаҳрамонлар ҳақида маълумотлар жуда кўп. Улар ҳар қандай азоб-уқубатларга бардош берганлар. Қуръон Аллоҳдан қўрқиш билан умидворликни доимо ёнма-ён қўйган. Чунки Аллоҳ тавбасини қабул қилишидан ноумид бўлган киши хатарли бир қувватга айланиб қолади, ундан ҳеч яхшилик кутиб бўлмайди. Аллоҳ таоло билан банда орасидаги алоқанинг узилиши эса барча фасодларнинг бошидир. Кишининг ўз Парвардигоридан қўрқишида маълум чегара бўлиб, у ноумидликка етиб бормаслиги керак. Фақат қўрқитиш асосида қилинган тарбия Ислом назарида нотўғри тарбия ҳисобланади. Чунки бундай тарбия қалблардаги нурни сўндиради ва яхшилик аломатларини беркитади. Ҳар бир кишида яхши иш қилишга хоҳиш бўлиб, бу хоҳишни яхши мукофот ва Аллоҳнинг фазлу карамига эришиш ваъдаси билан руҳлантириб туриш лозим. Бу ҳақда Қуръон ояти шундай дейди:\n«Ва ер юзида ислоҳ қилинганидан кейин бузғунчилик қилманг ҳамда Ундан қўрқиб ва тама этиб дуо қилинг. Албатта, яхшилик қилувчиларга Аллоҳнинг раҳмати яқиндир» (Аъроф сураси, 56-оят).\nАллоҳ таоло баъзи пайғамбарларни шундай сифатлайди:\n«Албатта, улар яхшиликларга шошилишар эди ва Бизга рағбат ила ва қўрқиб дуо қилишар эди» (Анбиё сураси, 90-оят).\nАллоҳдан умидворлик билан қўрқиш инсон амалга оширадиган ишларга ижобий таъсир қилувчи энг муҳим омиллардан биридир. Бу нарса инсон қалбига яхшилик уруғини экади, тўғри йўлга бошлайди ва уни инсоният жамиятининг яхши аъзосига айлантиради.\n05:00 / 06.03.2017 1820\n05:00 / 06.03.2017 2275\n5169 18:21 / 14.03.2017\n2866 05:00 / 01.03.2017\n2006 05:00 / 01.03.2017\n2242 05:00 / 01.03.2017


MERIT EDUCATION - Келиш тавсия этилмайди, яна ҳам ўзингиз биласиз\n09:38 / 04.07.2017\nДиққат! Нима бўлган тақдирда ҳам MERIT EDUCATION’га кела кўрманг! Умуман яқинлашманг!\nБу ерга келган ўқувчиларнинг айтишига қараганда, улар ўқув марказига ташриф буюргач, ҳаловатини йўқотишган. Келинг, шундай ўқувчилардан бирининг ҳикоясини эшитайлик.\n- Нима қиласиз MERIT EDUCATION’га келиб?! Мана мен, юрардим беғам бола бўлиб, шу ўқув марказига келганимни биламан, мени ўзига боғлаб қўйди. Кўзни кўр қиладиган даражада ёруғ, менинг меҳмонхонамни хижолат қиладиган даражада шинам, учта CAPTIVA сиғадиган даражада кенг ўқув хоналардан чиқолмай қолдим. Биринчи кун келганимда, креслога ўхшаш стулларни, проектор ва унинг пардаларини кўрибоқ, мен “Кинотеатрга келиб қолдим шекилли” деб ўйладим.\nЎқув жараёни мени ўзига шу даражада қизиқтириб қўйдики, бошқа таълим масканларидаги дарсларим зерикарли туюла бошлади. Ва мен бутун бўш вақтимни MERIT EDUCATION’да ўтказа бошладим.\nБиласизми, агар сиз инглиз тили дарсларига кела бошласангиз, нима бўлади?\n-Олдин куйлаб юрган қўшиқларингизнинг маъносини тушуна бошлайсиз (керакмишку?)\n-Инглиз тилида тинмай гапира бошлайсиз ва атрофдагилар сизни чет эллик деб ўйлай бошлашади.\n- MERIT EDUCATION’нинг кутубхонасига боғланиб қоласиз ва смартфонингизда ўйин ўйнаш ўрнига китоб ўқиш билан вақтингиз ўтиб кетади.\n- Ўқув қўлланмалари ва китоблар рангли ва шу даражада сифатлики, метрода ўқиб кетаётганингизда, йўловчи қизлар сизни “Журнал варақлаяпти”, деб ўйлашади (Айтганча, уларнинг барчаси бепул, биринчи дарсдаёқ қўлингизга тутқазиб қўйилади).\n- Ўқитувчиларни айтмайсизми, уларнинг малакаси, меҳри ва эътиборига шударажада ўрганиб қоласизки, дарсларнинг бирида уларни “Дада!” ёки “Ойи!” – деб юборишингиз ҳеч гап эмас.\n- Умуман бўш вақтингиз қолмайди, фақат ўқиш билан банд бўлиб қоласиз, мободо ҳафта охирида бўш бўлиб қолсангиз, “Йўқ!” дейишингизга қарамай, бирор кўнгилочар масканга – тоққа ёки боулингга шартта олиб чиқиб кетишади. Кейин юрасиз, янги орттирган дўстларингиз билан кўркам, баҳаво жойларга қандай келиб қолганингизни билмай!\nМен кўрган-кечирганларимни бошингиздан ўтказишни истамасангиз, маслаҳатимга риоя қилинг!\nНурмуҳаммад Қодиров, 21 ёш.\nУнинг фикрига қўшиладиган ўқувчилар кам эмас.\nМана улардан яна бири - Камола.\n- Инглиз тили дарсларига кела бошласангиз, Олий ўқув юртларига тайёрлов курсларига ҳам келишни хоҳлаб қоласиз. Бирданига 3та курсга ёзилиб қоясиз.\n-Абитуриентлар тайёрлов курслари ўта қизиқарли ва сифатли бўлгани сабабли Олий ўқув юртига кириш имтиҳонидан ўтиб қўясиз, кейин 4 йил университетингизга қатнаб юришингизга тўғри келади.\n- Такасалтанг дўстларингизни унутиб, ўзингизга ўхшаган билимга чанқоқ дўстлар орттира бошлайсиз.\n- Ҳаётингиз тамоман ўзгаради. Сизга керакми шундай ўзгаришлар?\nХуллас, ҳаётингиз аслидагидек қолишини истасангиз, MERIT’га асло қадам босманг!\nКамола Муродхўжаева, 17 ёш.\nЭлеонора Гафарова, Камола Мурадхўжаева\nШундай қилиб, ўқувчиларининг ҳаётини ўзгартираётган ўқув муассасасидан йироқроқ юришни истасангиз, унинг манзилини эслаб қолинг.\nMERIT EDUCATION манзили: Тошкент шаҳар, Юнусобод тумани, Бодомзор йўли кўчаси, 78 уй.\nТелефонингизнинг қўнғироқ тугмаларида (71) 200 44 04, (97) 444 44 04 рақамларини адашиб ҳам териб юборманг!\nMERIT EDUCATION манзили\nМободо, гапларимиз таъсир қилмасдан, қандайдир сабабга кўра, ижтимоий тармоқларда MERIT ни кузатиб бориш фикри туғилиб қолган бўлса, қуйидаги ҳаволаларни босинг.\nNTM “MERIT EDUCATION”\nХизматлар лицензияга эга\nНурмуҳаммад айтган меҳрибон ўқитувчилар\nМисс Ирода Мақсудова\nМисс Мунира Менглиева\nМисс Моҳигул Жўрабоева\nЎқув жараёнидан лавҳа\nМанавини қаранг! IELTS сертификатига эга бўлиб, энди "Хитойга кетаман", деб туриб олди.\nМана бу қизни айтмайсизми, 3та китобни қўлтиқлаб олиб, "Булар меники, ҳеч кимга бермайман", дейдия!\nМана сизга ўша саёҳат. Бормайман, деганигизга қўйишмайди, мажбурлаб олиб чиқишади.\nНурмуҳаммад айтган ўқув маркази қуйидаги видеолавҳада корсатилган:\nўқув маркази Merit Education\nҚисқа муддатда IELTS’дан камида 7 ва ундан юқори балл олиш сирлари — «Fast and Easy» ўқувчилари билан суҳбат


00:33 msk, 23 Сентябрь 2020\nМарказий Осиё янгиликлари: Матбуот шарҳи\nТаниқли тошкентлик журналист, “Фарғона” муаллифларидан бири Сид Янишевни милицияга чақириб нохолисликда айбладилар ҳамда қўлларидаги бор материалларни судга ошираётганини билдирдилар. Журналист ёзган нарсалари учун жавобгарликка тортилиши тўғрисида огоҳлантирилди. Уни айнан нимада айблаётганлари номаълум. Бироқ Ўзбекистонда журналистларни касб фаолияти учун таъқиб этишлар давом этаётгани ҳаммага аён.\nТошкентдаги “Илҳом” театрининг режиссери ва бадиий раҳбари Марк Вайль фожеали равишда ҳалок бўлганига беш кун бўлди. Кўп йиллар мобайнида (Каримовдан кейин) жаҳонга таниқли иккинчи ўзбекистонлик бўлиб келган кишининг фожеали равишда ҳалок бўлгани ҳақида Ўзбекистоннинг бирорта ҳам газетаси ёзмади.\n“Шарқнинг дадил қадами Ғарбни ларзага келтираяпти”. Чет эл матбуоти ШҲТ саммити ҳақида\n20.08.2007 18:38 msk\nШанхай ҳамкорлик ташкилоти (ШҲТ) давлат раҳбарларининг 16 август куни Бишкекда бўлиб ўтган саммити Ғарб мамлакатлари раҳбарларида алоҳида қизиқиш уйғотди. Матбуотдаги чиқишларга қараганда, америкаликларни энг кўп хавотирланган нарса хавфсизлик муаммолари ҳамда ШҲТга аъзо мамлакатларнинг Қўшма Штатларсиз ҳам бемалол иш юритишлари мумкинлиги бўлган. Бундан ташқари, Марказий Осиё ва ШҲТга бўлган қизиқиш фақат Ғарбнинг энергетик манфаатлари билангина эмас, балки иқтисодиёти жадал суръатлар билан ривожланаётган айрим Осиё давлатлари энергетик манфаатлари билан ҳам боғлиқ.\nТуркманистон: Янги президент яна мамлакатнинг бош спортчиси, газчиси, фермери, санитари ва меъморидир\n12.07.2007 14:36 msk\n“2007 йилнинг 11 июль куни Туркманистон президенти Қурбанқули Бердимухаммедов Вазирлар маҳкамасининг навбатдаги мажлисини ўтказди, унда давлат ҳаётидаги биринчи галдаги масалалар кўриб чиқилди”. Республика бош газетаси бўлмиш “Нейтральний Туркменистан”нинг бугунги сонидаги бош мақола ана шундай бошланади. Шундан сўнг газета совет партия матбуотининг энг яхши анъаналари руҳида “барча туркманларнинг [янги] раҳбари” давлатни қандай бошқараётгани ҳақида батафсил маълумот беради.\nЎзбекистон ва Россия оммавий ахборот воситалари М. Фрадковнинг Тошкент сафари ҳақида\n09.03.2007 17:42 msk\nРоссиялик юқори лавозимли мулозимларнинг Ўзбекистонга сафари натижаларини якунларини чиқарароқ, Ўзбекистоннинг расмий оммавий ахборот воситалари Фрадков ва Каримов учрашуви ҳақида жуда қисқа ва мутлақо илтифотли оҳангда баёнладилар. Россия матбуоти эса икки давлат ўртасидаги алоқаларга доир Тошкентда бўлиб ўтган Россия-Ўзбекистон музокараларида бир қатор ҳал қилинмаган муаммолар аниқланган, деб ҳисоблайди.\n“Туркманбошининг оқ фотиҳаси”. Марҳум президентнинг янги китоби ёруғ кўрди\n15.02.2007 11:22 msk\nТуркманистоннинг янги президенти инаугурацияси куни мамлакатнинг аввалги президент Сапармурод Ниёзовнинг “Менинг ўгитларим” номли навбатдаги китоби ёруғ кўрди. Бу ҳақда чоршанба куни мамлакатнинг расмий оммавий ахборот воситалари хабар қилдилар. Китобнинг биринчи эгалари 11 февраль куни бўлиб ўтган президентлик сайлови натижаларини тасдиқлаш учун йиғилган Халқ Маслаҳати делегатлари бўлдилар. “Туркманбошининг оқ фотиҳаси” – “Нейтральний Туркменистан” газетасида кеча чиққан мақоланинг сарлавҳаси ана шундай.\n2007 йилнинг 15 январидан “Чет эллик фуқаролар ва фуқаролиги бўлмаган шахсларни миграцион қайди тўғрисида”ги Федерал қонун кучга кирди. Чакана савдо бозорларидаги чет элликлар ишини тартибга солувчи янги қонун ҳам ишлай бошлади. Миграцион қайднинг янги қоидалари жорий қилинганидан кейин Россияда нималар содир бўлаяпти? Бу янгиликлар, гастарбайтерлардан ташқари, россияликлар турмушида қандай акс этади? Бу мавзу юзасидан Россия оммавий ахборот воситалари қуйидагиларни хабар қиладилар.\nҚўлда тўқилган гиламлар фабрика гиламларига ўрин бўшатмоқдалар\n08.09.2006 15:33 msk\nТурманистонда қўлда тўқилган гиламлар механизациялашган ишлаб чиқариш томонидан сиқиб чиқарилмоқда, деб хабар қилади Ҳиндистондаги Fiber2fashion сайти. Маҳаллий ҳунармандлар томонидан гиламни қўлда тўқийдиган даврлар ўтиб кетди. Ишни автоматлаштиришга имкон берувчи ва шу йўл билан ишлаб чиқариш жараёнини тезлаштирувчи, тасарруфида текстиль заводлари бор давлат корхоналари учун фойдали бўлган янги технологиялар айни пайтда анъанавий касб-кор ҳисобига тириклик қилувчи бутун бошли оилалар турмушини қийинлаштириб қўйди.\n«Правда Востока» бош муҳаррири истеъфоси Ўзбекистоннинг энг эски газетаси таназзулига сабаб бўлиши мумкин\n14.03.2006 18:00 msk\nАввал хабар қилинганидек, Ўзбекистонда «Правда Востока» ҳукумат газетасининг бош муҳаррири алмашди. Охирги тўрт йил ичида ушбу нашрга раҳбарлик қилган Бахтиёр Ҳасанов аввал «Халқ сўзи» газетасига муҳаррирлик қилган Аббосхон Усмоновга ўрнини бўшатиб берди.\n“Российские вести” газетасининг маълумотларига кўра, Андижон воқеалари АҚШ томонидан тайёрланган, Гулнора Каримова эса ҳалигача Мақсудийнинг рафиқаси\n03.02.2006 10:49 msk\n«Российские вести» газетасида аввалги куни эълон қилинган «Ислом Каримов: тарихий иттифоқчига қайтиш» деб номланган бир бетни эгаллаган мақола ана шундай бошланади. Нашр таъсисчиларидан бири Россия президенти маъмурияти, шубҳасиз бу нарса ушбу нашрга маълум даражада масъулият юклайди. Ишонч билан айтиш мумкинки, бу мақола босишга беришдан олдин сўнгги воқеалар руҳида сиёсий томондан қаттиқ текширилган. Бироқ, матннинг сўнггида йўл қўйилган жуда қўпол фактологик хато бизда муаллифларнинг ўз ишидан хабардорлигигина эмас, балки мақолада айтилган гапларнинг самимийлигига ҳам шубҳа уйғотади.\nФитна ёхуд “Фарғона.Ру”нинг ўйлаб эмас, “ўйнаб” ёзадиган номаълум мухбирлари ҳақида\n09.11.2005 09:07 msk\nНаманганлик касбдошимиз Шуҳрат Деҳқонов “Фарғона.Ру” сайтида чиқаётган хабарларга нисбатан ўз муносабатини билдирган. Наманган вилояти ҳуқуқ-тартибот идоралари муассислигида чоп этиладиган “Диёнат” газетаси бош муҳаррири Шуҳрат Деҳқоновнинг 27 октябрь куни “Фитна” сарлавҳаси остида эълон қилинган мақоласини ҳеч қандай изоҳсиз ўқувчилар диққатига ҳавола қилмоқдамиз.\nМуаллиф К.Темишев собиқ президент Аскар Акаевнинг 15 йиллик ҳукмдорлик даврида бир қатор ижобий ютуқлар қўлга киритилганлиги ҳақида ёзади. Муаллифга кўра, шу билан бирга Ақаевнинг сиёсий юмшоқлиги мамлакатдаги бир қатор салбий ўзгаришларга ҳам сабаб бўлди. Муаллиф Ақаев даврида мамлакатда коррупция кучайганлигини ва ташқи сиёсатда қўшнилар билан яхши муносабатлар ўрнатилмаганлигини ёзади.\n07.06.2005 20:29 msk\nАдвокат Р. Музаффаровнинг ёзишича, президент Асқар Ақаевнинг хатоларига унинг атрофидагилар айбдор. Муаллифнинг фикрича, (ҳозирда бош вазирнинг биринчи ўринбосари вазифасини ўтовчи) Феликс Қуловнинг ва (бош прокурор вазифасини ўтовчи) Азимбек Бекназаровлар устидан ўз вақтида очилган жиноий ишлар бунинг исботидир. Муаллифга кўра, Ақаев ҳам Борис Ельцин каби ворисини эълон қилиш йўли билан истеъфога кетиши мумкин эди.\n02.06.2005 10:21 msk\nГазета Лондондан олинган хатга асосланган ҳолда, “Бител” уяли алоқа ширкати Қирғизистоннинг собиқ президенти Асқар Ақаевнинг ўғли Айдар Ақаевга ва Нурбек Турдуқуловга тегишли эканини ёзади. Мақола мазмунига кўра, “Бител” ширкатининг мулк қиймати 200 миллион АҚШ доллари миқдорида баҳоланган. Ушбу уяли алоқа ширкати Ақаевга тегишли бошқа кўплаб ширкатлардан бири саналади...


Оқ уй Сенат қўмитаси Сурияга зарба беришга рози бўлганидан мамнун\nОқ уй вакиллари АҚШ Сенати қўмитаси президент Барак Обаманинг Сурияга ҳарбий зарба бериш чақириғини қўллаб-қувватлаганини олқишлади. Обама маъмурияти кимёвий ҳужум учун масъул деб кўраётган Сурия Президенти Башар ал-Ассадга қраши ҳарбий операция АҚШ миллий хавфсизлиги манафаатига мос эканини айтмоқда. Айни пайтда, Россия Президенти Владимир Путин Москва Сурияда ҳарбий интервенцияни қўллаб-қувватлаши мумкинлигини эҳтимолдан соқит қилмаслигини билдирди.\nАҚШ Сенатининг Ташқи алоқалар қўмитасидаги овоз беришда президент Барак Обама маъмурияти киритган ҳарбий интервенция режаси учун қўмитанинг 10 вакили овоз берди, 7 киши қарши чиқди.\nОқ уй матбуот вакили Жэй Карни сенатнинг ташқи алоқалар қўмитаси томонидан маъқулланган чора АҚШ миллий хавфсизлигини мустаҳкамлайди ва Сурия Президнти Башар ал-Ассад режимининг кимёвий қурол арсеналига путур етказади, дея баён қилди.\nРезолюцияга кўра, Вашингтон Ассад режимини масъул деб кўраётган кимёвий ҳужумга жавобан амалга оширилажак ҳарбий интервенция кўпи билан 90 кун давом этиши кўзда тутилган ва унда жанговар қўшинларнинг иштирок этиши тақиқланган.\nРезолюция қонун кучига эга бўлиши учун Сенатнинг тўлиқ таркиби уни маъқуллаши керак. Бундан ташқари Вакиллар палатаси қўмитасида ҳам бунга оид чоралар устида иш олиб борилмоқда.\nВашингтон 21 август куни Дамашқ яқинида амалга оширилган ҳужумда зарин гази қўлланилгани ҳамда 1400дан ортиқ одам ҳалок бўлганини айтмоқда.\nСенат қўмитасида бу масала овозга қўйилишидан аввал Швецияга ташрифи пайтида гапирган Обама Дамашқ режимининг кимёвий ҳужумига жавоб қайтарилмаса, халқаро ҳамжамиятга бўлган ишончнинг путури кетади, дея таъкидлади.\n- Қизил чизиқни мен белгилаганим йўқ. Қизил чизиқни дунё белгилади. Дунё аҳолисининг 98 фоизни ташкил қиладиган мамлакатлар ҳукуматлари кимёвий қуролни қўллаш жирканчли эканини айтиб, ҳатто уруш пайтида ҳам уни қўллашни тақиқлаш тўғрисида битим тузганида қизил чизиқ белгиланган. Конгрес бу битимни ратификация қилганида қизил чизиқни белгилаган,- деди Обама.\nСенат қўмитасидаги муҳокамаларда қатнашган АҚШ Давлат котиби Жон Керри Вашингтоннинг иттифоқичию душманлари нафақат Қўшма Штатлар Сурияда рўй берган кимёвий ҳужумга жавобан нима қилишини, балки қандай жавоб қайтаришини ҳам кузатиб турибди, дея таъкидлади.\n- Бутун жаҳон нафақат бу ерда нима қилишимизни, балки қандай қарор қабул қилишимизни кузатиб турибди. Очиғини айтганда, жаҳон Америка Қўшма Штатлари – ҳам АҚШ Конгресс ҳам президенти бир овоздан қарор қабул қила оладими, йўқми кузатиб турибди. Улар Америка бу дамларда бирдамликни намойиш қила оладими, йўқми, бу дамлар талаб қиладиган бирдамлик билан позициямизни намойиш қила оламизми, йўқми шуни кутиб туришибди,- деди Керри.\nЙиғинда Обама маъмуриятидан вакил бўлиб келган мудофаа вазири Чак Ҳейгл Сурияга бериладиган зарба рамзий бўлмаслиги, Ассад режимининг ҳарбий салоҳиятини жиддий тарзда пасайтиришга қаратилишини таъкидлади.\nБаъзи сенаторлар Қўшма Штатлар Суриядаги фуқаролар уруишига аралашиб қолиши мумкинлигидан хавотир билдирди. Республикачи сенатор Эд Ройс жумладан бундай деди.\n- Президент Сурияда ҳарбий амалиёт вақт ва қамров жиҳатидан чекланган бўлишини айтмоқда. Лекин Ассад режими ҳам жавоб қатаришини инобатга олишимиз керак. Айниқса, президент Обама жойдаги вазиятни ўзгартиришни мақсад қилмаётгани инобатга олинса, бу долзарб масаладир. Вазият кескинлашиши эҳтимоллари қанча? Турли сценарийлар эътиборга олинмоқдами? Ҳозир гап, айтилаётганидек, бизга бўлган ишонч ҳақида кетаётган бўлса, Ассад жавоб қайтарса нима бўлади? Америкаликлар, можаро гувоҳларидан бири айтганидек “тарихан этник ва диний адоватдан” суғорилувчи конфликтга аралашишини истамайди, деди сенатор.\nАйни пайтда чоршанба куни Россия Президенти Владимир Путин Associated Press агентлигига берган интервьюсида БМТ Хавфсизлик кенгаши Ассад режимини жазолаш резолюциясини маъқулласа, Москва Сурияга ҳарбий зарба бериш ҳаракатларини қўллаб-қувватлаши мумкинлигини таъкидлади.\nМосква кимёвий ҳужум ортида Ассад режими эмас, Сурия исёнчилар турганини айтиб келади.\nЧоршанба куни Парижда ҳам Франция парламенти Сурияга ҳарбий интервенция бошлаш масаласини муҳокама қилди. Лекин президент Франсуа Олландга ҳарбий амалиётда қатнашиш ваколати берилганича йўқ.


Ҳаромий Ислом Карим хотирасига ош тортилдими, демак мавжуд режимнинг Ўзбекистонда жиддий ўзгаришлар қилиш режаси йўқ - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:26 - Ҳаромий Ислом Карим хотирасига ош тортилдими, демак мавжуд режимнинг Ўзбекистонда жиддий ўзгаришлар қилиш режаси йўқ\nБугун Ўзбекистоннинг барча ҳудудларида мамлакатнинг биринчи президенти Ислом Каримов ёдини хотирлаш тадбирлари бўлиб ўтди. Ушбу маросимларда одамларга ош тортилди, Қуръон тиловат қилиниб, дуои фотиҳа ўқилди. Тошкент шаҳрида бўлиб ўтган ана шундай маросимлардан бирида давлат раҳбари Шавкат Мирзиё ҳам иштирок этди.\nАна шундай тадбирлар барча вилоятларда уюштирилди. Тадбирлар давомида Ислом Каримнинг янги Ўзбекистонни қуришдаги гўйки жонбозлиги, Шавкат Мирзиён унинг давомчиси экани таъкидланди.\nҲамма биладики, Лубянканинг агенти Ислом Карим мустақилликнинг бош душмани бўлган, ўзбек тилини давлат қилиш ва Ўзбекистонни тўла мустақилликка эриштиириш талаблари билан тинч митингларга чиққан ўзбекларни калтаклатган ва қаматган ҳаромийдир. Ҳатто Совет замонида ҳам Марказий Осиёнингн энг кучли республикаси бўлган Ўзбекистон давлати ва ўзбек миллати Ислом Карим президент бўлган йиллари аянчли аҳволга тушди. Мииллионга яқин ўзбеклар бир бурда нон қидириб Россияга бориб, ҳуқуқий ва ижтимоий ҳимояланмаган ҳолда қуллардек ишлайдиган мардикорларга айландилар. Ўзбек профессорлар рус ва қозоқ дворникларидан кам маош оладиган ҳолга туширилди.\n2010 йили бир ҳовуч қирғиз фашистлари ўзбекларни тириклайин ёққанда, ўзбекнинг қиз ва аёлларини подалашиб зўрлаганда, 3 кунда 300 ўзбекни ваҳшийларча ўлдирганда, Ислом Карим Лубянканинг топшириғи билан Ўзбекистонда яратган тожиклар режими ҳамма тешикларини қисиб ва ичида чапак чалиб ўтирди.\nШундай ҳаромийнинг хотираси абадийлаштирилаётган ва унинг хотирасига ош берилаётган бўлса, демак, Ўзбекистонда ҳеч нарса ўзгармайди. Ўзбек халқининг катта қисми бир бурда нон учун Россияда мардикорлик қилиб, қуллардек яшашни давом эттиради. Аҳволни фақат мухолифат ўзгартириши мумкинлиги кўриниб бормоқда.


Энди қадамингни ўйлаб бос! Тошкентда 500дан ортиқ «пост» ташкил этилди - xabar.uz\nЭнди қадамингни ўйлаб бос! Тошкентда 500дан...\nЭнди қадамингни ўйлаб бос! Тошкентда 500дан ортиқ «пост» ташкил этилди\n06.04.2020 23:26 0 5028\nТошкент шаҳрининг 11 та туманидаги 514 та маҳалла қошида «Жамоатчилик назорати маскани» ташкил этилди. Бу ҳақда пойтахт ИИББ матбуот хизмати хабар берди.\nҚайд этилишича, бундай масканларда фаолият юритиш учун маҳалла раиси, ҳудудга қарашли профилактика инспектори ва унинг ёрдамчиси, Фидокор ёшлар гуруҳи аъзолари ҳамда маҳалла фаолларидан иборат гуруҳ тузилган.\nҲар бир гуруҳга карантин шароитида маҳаллаларда истиқомат қилувчи фуқароларнинг ўта зарурат юзага келгандагина (керакли бўлган озиқ-овқат маҳсулотлари ва дори-дармон сотиб олиш) кўчага чиқишларини ҳамда ниқоб тақмасдан ҳаракатланмасликларини тўлиқ назорат остига олиш вазифаси топширилган.\n«Жамоатчилик назорати маскани» аъзолари туну-кун маҳаллаларда юриб, фуқароларнинг заруратсиз ташқарига чиқмаслиги ва карантин тартиб-қоидаларига амал қилишини таъминлайди.\nТошкент Тошкент шаҳар ИИББ йўл-патрул пости карантин\nҲодиса бугун, 13:46\nЖамият бугун, 08:56\nҲодиса 29/06, 11:29\nАвто 28/06, 23:25


Эрга ҳоиза аёлнинг киндик ва тизза остидан фойдаланиши ҳаромдир. Жимоъ қилмасдан ўша жойлардан фойдаланишга келадиган бўлсак, Абу Ҳанифа, Абу Юсуф, Шофеъий ва Молик роҳматуллоҳи алайҳимлар мазҳаби киндик билан тизза остигача бўлган жойдан фойдаланиш жоиз эмас. Ҳадисда келган “Ма тахтал изор”дан фойдаланиш жоизмаслиги шудир, дейишади. (Баҳрур Роиқ)\nЖАВОБ: Бир ё икки кун қон келиб тўхтаб қолса ғусл қилиш вожиб эмас. таҳорат қилиб намозини ўқийверади. Лекин ўн беш кунгача яқинлик қилиш жоиз эмас. агар ўн беш кундан аввал қон келса, ўша бир ё икки кун аввалги одатлари неча кун бўлса ўша кунгача ҳайз вақти ҳисобланади. Ғусл қилиб, ўн беш куннинг ичида одатидан ташқари кунлардаги намозининг қазосини ўқийди. Агар ўн беш кунгача қон келмаса, аввалги бирё икки кундаги қонлар истиҳоза бўлиб, ғусл қилмасдан ўқиган намозлари жоиз бўлади. (Фатавои Ашраф Али Таҳонавий)\n5 йил аввал 16090 fiqh.uz\n8 йил аввал 5580 fiqh.uz\n5 йил аввал 6004 fiqh.uz\n5 йил аввал 6128 fiqh.uz\n5 йил аввал 5458 fiqh.uz\n5 йил аввал 7139 fiqh.uz